Terengganu mahu segera beralih Fasa 2 PPN
Oleh TENGKU DANISH BAHRI TENGKU YUSOFF

1 Julai 2021, 7:29 pm
KUALA TERENGGANU – Jabatan Kesihatan Negeri Terengganu (JKNT) sedang berusaha keras untuk mencapai 10 peratus kadar vaksinasi Covid-19 dalam kalangan rakyat negeri ini.
Pengarah Kesihatan negeri, Dr. Nor Azimi Yunos berkata, ia bagi membolehkan Terengganu mencapai kelayakan untuk beralih ke Fasa Dua Pelan Pemulihan Negara (PPN).
Beliau berkata, Terengganu telah berjaya memenuhi dua kriteria utama lain iaitu penurunan kes harian Covid-19 serta kadar penggunaan katil di unit rawatan rapi (ICU) di paras sederhana sejak beberapa minggu lalu.
“Begitupun, setakat ini, hanya 7.1 peratus daripada populasi 1.259 juta penduduk Terengganu sudah melengkapkan dua dos suntikan vaksin Covid-19.
“Kita akan berusaha untuk mencapai 10 peratus vaksinasi dalam kalangan rakyat dalam bulan ini juga bagi bergerak ke Fasa Dua (PPN) secepat mungkin,” katanya ketika memantau Pusat Pemberian Vaksin (PPV) Pusat Dagangan Terengganu (TTC) di sini hari ini.
Sehubungan itu, Nor Azimi memberitahu, JKNT akan menggandakan kadar vaksinasi di seluruh lapan daerah di negeri ini bagi mencapai kriteria terakhir Fasa Dua PPN berkenaan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mana nak luah rasa kecewa, resah kalau bukan kepada pemimpin – Bront
Oleh MOHD. HAIKAL ISA

1 Julai 2021, 7:51 pm
PETALING JAYA – Beberapa ciapan pelakon hebat, Bront Palarae dalam Twitter semalam yang membidas bukan sahaja pihak kerajaan bahkan pembangkang mendapat maklum balas daripada pemimpin pembangkang.
Antara yang mengambil maklum luahan Bront atau nama lengkapnya Nasrul Suhaimin Saifuddin, 43, termasuklah ketua pemimpin pembangkang, Datuk Seri Anwar Ibrahim dan pemimpin muda yang juga ahli parlimen Muar, Syed Saddiq Syed Abdul Rahman.
“Kami ambil maklum dan meminta ahli-ahli Parlimen Pakatan Harapan (PH) bekerja lebih keras untuk bantu rakyat,” ciap Anwar.
Bront membalas ciapan tersebut: “Terima kasih atas pencerahan dan teruskan yang baik.
“Kami rakyat apabila tertekan dan terkesan, kepada siapa lagi kami nak luahkan keresahan serta kekecewaan kami kalau bukan kepada pemimpin? Mohon maaf kalau tersinggung, tapi gunalah ruang ini sebagai peluang untuk yakinkan kami.”
Dalam pada itu, Syed Saddiq memohon maaf sekiranya pihak pembangkang kurang bekerja keras dalam membantu hal berkaitan kesusahan dan penderitaan rakyat.

“Saya betul-betul minta maaf kerana gagal. Permohonan maaf tidak cukup. Kami akan buat lebih baik dan bekerja lebih keras.
“Kalau ada sebarang maklum balas dan cadangan, saya sedia mendengar,” ciap Syed Saddiq yang juga merupakan pengasas bersama parti Malaysian United Democratic Alliance (Muda).
Semalam, Bront memuat naik beberapa ciapan meluahkan rasa kekesalan dan kekecewaan atas apa yang berlaku sekarang terhadap negara Malaysia yang tercinta terutama disebabkan pandemik Covid-19.
Tidak hanya meletakkan kesalahan di bahu pihak kerajaan semata-mata, Bront yang awal tahun lalu memenangi Pelakon Lelaki Terbaik (Digital) menerusi drama The Bridge 2 pada Anugerah Televisyen Asia (ATA) ke-25 turut menyalahkan pihak pembangkang yang tidak bersatu padu dalam meringankan beban rakyat.
“Kerajaan gagal sebab pembangkang lemah, pilihan yang ada cuma kita jaga kita (rakyat jaga rakyat).
“Kita hanyalah statistik dan nombor untuk mereka. Kalau anda terus membiarkan ini berlaku, anak-anak anda akan jadi mangsa seterusnya,” ciapnya menerusi Twitter yang menerima respons pelbagai netizen. – K! ONLINE


Tak perlu sembah saya, cari ilmu buat persediaan – Sheila Rusly
Oleh NUR EMIRA SAIZALI

1 Julai 2021, 7:17 pm
PETALING JAYA – Akur bahawa industri kreatif, khususnya dunia lakonan memerlukan wajah baharu sebagai pelapis kepada pelakon sedia ada, penerbit popular Sheila Rusly bagaimanapun menitipkan pesan agar golongan terbabit peka tentang ilmu dan persediaan dan berusaha mendapat kepercayaan orang dengan bakat, bukannya secara membeli jiwa dengan pelbagai pemberian.
Ujar penerbit berusia 50 tahun itu, persediaan yang rapi perlu dilakukan para pelakon terutama wajah baharu bagi melancarkan penggambaran.
“Nasihat saya kepada yang mahu jadi anak seni, carilah ilmu supaya tidak menyusahkan ramai orang di set lokasi dan pelakon lain.
“Jangan susahkan orang lain hanya kerana rasa diri sudah popular dan ramai pengikut dalam media sosial. Syukur setakat ini tiada lagi pelakon yang berlagak diva bila masuk set penggambaran drama saya,” ujar pelakon drama Bukan Gadis Biasa itu.
Isteri kepada pengarah Jinggo atau Azman Yahya itu juga mahu kelompok pelakon baharu berusaha untuk melunaskan tanggungjawab yang diberikan oleh pengarah dan penerbit sebaik mungkin.
Pesannya lagi, barisan bakat baharu juga tidak seharusnya mensia-siakan kepercayaan yang diberikan oleh produksi, stesen televisyen dan penonton.

“Tak perlu sembah saya belikan makanan minuman, cuma buat persediaan sahaja. Persediaan yang saya tuntut itu berbayar.
“Tunjukkan usaha untuk berikan yang terbaik. Jangan janji macam-macam kepada stesen. Ini amanah untuk buat yang terbaik dan hargai usaha serta masa penonton yang tahan kencing nak tonton drama lakonan anda,” katanya.
Tutur Sheila, dia tidak pernah memandang sebelah mata mana-mana individu yang ingin membina tapak sebagai pelakon sementelah industri juga ketandusan wajah-wajah segar untuk membintangi karya tempatan.
“Saya memang mengalu-alukan bakat-bakat baharu yang mempunyai minat dalam bidang lakonan memandangkan industri memang ketandusan pelakon.
“Takkanlah nak tayang muka sama sahaja sehingga zaman sekarang seperti hero-hero zaman saya dulu seperti Azhar Sulaiman, Datuk Rosyam Nor dan Datuk Eizlan Yusof,” kata pemilik rumah produksi JS Pictures itu dalam sidang akhbar virtual drama terbitannya, Ratu Ten Pin baru-baru ini. – K! ONLINE


Latihan industri boleh diganti atau ditangguhkan ketika PKP
Oleh EDDY AQMAL MOHAMED HAMIDI

1 Julai 2021, 5:51 pm
PETALING JAYA – Pihak Universiti Awam (UA) boleh meneliti dan menyemak kaedah latihan industri (LI) yang ada malah berhak untuk mengguna pakai kaedah alternatif sesuai atau menangguhkannya.
Keputusan menangguhkan atau menggunapakai kaedah alternatif sesuai itu boleh dibuat sekiranya terdapat kesukaran seperti mendapatkan tempat latihan dan jika penilaian tidak mematuhi akreditasi serta keperluan teknikal bagi sesuatu program.
Menteri Pengajian Tinggi, Datuk Seri Noraini Ahmad berkata, pihaknya telah mengadakan perbincangan bersama wakil pelajar daripada Majlis Perundingan Pelajar Kebangsaan (MPPK) dan Gabungan Gerakan Mahasiswa berhubung isu-isu berbangkit mengenai LI.
“Kementerian Pengajian Tinggi (KPT) mengambil maklum isu mengenai LI yang dibangkitkan malah pada 8 Februari lalu, Agensi Kelayakan Malaysia (MQA) telah mengeluarkan ‘Advisory Notes’ berhubung Panduan Pengendalian Program Pendidikan Tinggi semasa Perintah Kawalan Pergerakan yang turut menyentuh mengenai LI.
“LI bagi pelajar institusi pengajian tinggi (IPT) dalam tempoh Perintah Kawalan Pergerakan (PKP) boleh diteruskan melalui pelbagai kaedah mengikut kesesuaian IPT serta pelajar,” katanya menerusi satu kenyataan hari ini.
Menurut beliau, Pemberi Pendidikan Tinggi (PPT) boleh menggantikan latihan industri dengan alternatif lain yang dirasakan sesuai seperti projek berkait industri, projek berkait masalah, ‘topical study’ atau ‘research project’ bergantung kepada bidang program dan masih memenuhi hasil pembelajaran.

“KPT bersetuju untuk mengeluarkan surat kepada universiti bagi mempertimbangkan advisory notes yang dikeluarkan oleh MQA dan UA digalakkan untuk meneliti serta mengguna pakai kaedah pembelajaran alternatif bagi memastikan program pengajian dapat diteruskan.
“Berhubung pemberian elaun kepada pelajar LI, KPT akan mengumpulkan data pelajar dan mencadangkan kepada kerajaan untuk pertimbangkan elaun kepada pelajar yang menjalani LI di agensi kerajaan,” ujar beliau.
Tambah Noraini, KPT juga akan mengadakan libat urus dengan industri untuk menggalakkan mereka agar turut mempertimbangkan pemberian elaun kepada para pelajar yang menjalani LI di organisasi mereka. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tukang kasut kurung, pukul kekasih didenda RM6,000
Oleh NUZULSHAM SHAMSUDDIN

1 Julai 2021, 5:42 pm
SELAYANG – Padah mengurung kekasihnya selama enam hari dan mendatangkan kecederaan, seorang tukang kasut didenda RM6,000 oleh Mahkamah Majistret di sini hari ini.
Majistret Nik Fadli Nik Azlan menjatuhkan hukuman denda itu terhadap Yee Lee Shong, 48, selepas lelaki itu mengaku bersalah atas pertuduhan yang disabitkan ke atasnya.
Sekiranya jumlah denda itu gagal dibayar, Lee Shong boleh dipenjara selama lapan bulan dan tertuduh tidak membayar jumlah denda berkenaan.
Mengikut pertuduhan pertama, lelaki itu didakwa telah secara salah mengurung seorang wanita berusia 40 tahun selama enam hari di sebuah rumah di Taman Daya Kepong, di sini antara 7 Jun hingga 12 Jun lalu.
Bagi kesalahan itu pertuduhan dikemukakan mengikut Seksyen 343 Kanun Keseksaan yang memperuntukkan hukuman penjara maksimum dua tahun atau denda atau kedua-duanya.
Sementara pertuduhan kedua, tertuduh didakwa dengan sengaja telah mendatangkan kecederaan terhadap mangsa sama dan tempat sama pada 7 Jun lalu mengikut Seksyen 323 Kanun Keseksaan yang memperuntukkan hukuman penjara sehingga setahun atau denda atau kedua-duanya.

Bagi pertuduhan pertama, Lee Shong didenda RM5,000 manakala bagi pertuduhan kedua lelaki itu didenda RM1,000.
Terdahulu ketika rayuan, tertuduh yang diwakili peguam Yayasan Bantuan Guaman Kebangsaan (YBGK) M. Mariappan memohon hukuman berbentuk denda yang rendah dengan alasan pendapatan tertuduh tidak menentu sejak perlaksanaan Perintah Kawalan Pergerakan (PKP).
“Tertuduh bekerja sebagai tukang kasut terpakai, dia bergaduh dengan mangsa iaitu teman wanitanya kerana mangsa tidak pulang ke rumah,” katanya.
Bagaimanapun, Timbalan Pendakwa Raya Khairunnisak Hassni memohon hukuman setimpal berbentuk pengajaran kerana mangsa telah dikurung selama enam hari selain mengalami kecederaan dan digari menggunakan rantai basikal. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penganggur rosakkan tiga cermin kereta didenda RM5,400
Oleh NUZULSHAM SHAMSUDDIN

1 Julai 2021, 5:44 pm
PETALING JAYA – Akibat merosakkan cermin tiga buah kenderaan milik tiga individu pada hari yang sama, seorang penganggur didenda RM5,400 oleh Mahkamah Majistret di sini hari ini.
Majistret Zhafran Rahim Hamzah menjatuhkan hukuman denda itu terhadap Kow Wai Foo, 42,  selepas lelaki itu mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh dipenjara enam bulan jika gagal membayar denda dan tertuduh membayar jumlah denda berkenaan.
Mengikut pertuduhan pertama hingga ketiga, Wai Foo didapati melakukan khianat dengan memecahkan cermin kereta Proton Iris milik Nga Lik Hing, 38; Nissan Grand Livina milik Yap Kau Chai, 71, dan Proton Saga milik Yap Wing Leong, 31.
Kesalahan didakwa dilakukan di Taman Jinma, Seri Kembangan di sini pukul 9.57 pagi 26 Jun lalu yang didakwa mengikut Seksyen 427 Kanun Keseksaan yang membawa hukuman penjara tidak kurang setahun dan tidak lebih lima tahun atau dengan denda atau kedua-duanya.
Terdahulu tertuduh yang tidak diwakili peguam, merayu agar dikenakan hukuman ringan kerana tidak bekerja.

Bagaimanapun Timbalan Pendakwa Raya, Lau Chia Xin mencadangkan tertuduh dikenakan hukuman setimpal sebagai pengajaran, dengan mengambil kira kerugian yang ditanggung oleh ketiga-tiga mangsa.
Mengikut fakta kes, pada hari kejadian, tiga pengadu mendapati cermin kenderaan mereka rosak lalu mereka memeriksa rakaman kamera litar tertutup (CCTV) di rumah masing-masing.
Mereka mendapati tertuduh menyebabkan kerosakan itu dengan membaling batu bata ke arah kereta tersebut. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tempoh dos kedua AstraZeneca dipendekkan
Oleh NOR IDAYU BOSRO

1 Julai 2021, 6:32 pm
PUTRAJAYA – Sela masa antara dos pertama dan dos kedua vaksin AstraZeneca akan dipendekkan kepada sembilan minggu, berbanding 12 minggu ketika ini.
Perkara itu diputuskan dalam mesyuarat Jawatankuasa Khas Jaminan Akses Bekalan Vaksin Covid-19 (JKJAV) selepas mengambil kira saranan jawatankuasa kerja teknikal yang dibarisi pakar berkaitan.
Badan Bertindak Imunisasi Covid-19 (CITF) berkata, tempoh jarak antara dos pertama dan kedua AstraZeneca yang diputuskan masih selari dengan garis panduan yang ditetapkan oleh syarikat pengeluar AstraZeneca sendiri iaitu di antara 4 hingga 12 minggu.
“Hasil penilaian barisan pakar dalam JKJAV yang turut dianggotai oleh Kementerian Kesihatan mendapati jarak terbaharu ini masih lagi dapat mengekalkan tahap keberkesanan sama yang maksimum untuk perlindungan sewajarnya kepada penerima vaksin tersebut,” katanya di sini hari ini.
CITF berkata, terdahulu, kerajaan Malaysia hari ini menerima sejuta dos bekalan vaksin AstraZeneca yang disumbangkan oleh kerajaan Jepun untuk membantu negara memerangi pandemik Covid-19 dan memperhebatkan lagi  Program Imunisasi Covid-19 Kebangsaan (PICK).
Bekalan vaksin yang diterima secara pukal itu tiba menggunakan pesawat Japan Airlines (JAL723) pada pukul 5.45 petang tadi di Lapangan Terbang Antarabangsa Kuala Lumpur (KLIA), Sepang.

Dengan sumbangan yang diterima itu menjadikan jumlah vaksin AstraZeneca yang telah diperoleh negara setakat 1 Julai adalah sebanyak 1,828,000 dos. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TNB lancar Vantage RE Ltd, rancak usaha ESG global
Oleh IZZATUL ‘AIN AZMAN

1 Julai 2021, 5:58 pm
PETALING JAYA – Tenaga Nasional Berhad (TNB) melancarkan sebuah syarikat pelaburan dan pengurusan aset tenaga boleh baharu (RE) iaitu Vantage RE Ltd bagi mempertingkatkan komitmen dan usaha mereka dalam aspek alam sekitar, sosial dan tadbir urus (ESG) global.
TNB menerusi satu kenyataan berkata, platform terbaharu itu akan memiliki, mengendalikan dan mengurus aset-aset dalam portfolio tenaga boleh baharu di United Kingdom (UK) dan seluruh Eropah.
Menurut Ketua Pegawai Eksekutif TNB, Datuk Ir. Baharin Din, perniagaan tenaga boleh baharu antarabangsa menjadi keutamaan TNB untuk terus berkembang maju dalam jangka masa yang panjang.
“Untuk mencapai aspirasi ini, kami sebagai pembekal terunggul bagi solusi tenaga mampan di Malaysia dan antarabangsa, akan terus melabur dalam jumlah yang besar untuk bidang ini.
“Kami yakin aktiviti ini akan memberi sumbangan secara meluas terhadap penjanaan rendah karbon dan seterusnya merancakkan komitmen TNB terhadap matlamat ESG,” katanya tadi.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suri rumah maut dilanggar lari lori
Oleh NIK NUR IZZATUL HAZWANI NIK ADNAN

1 Julai 2021, 6:49 pm
DUNGUN – Seorang suri rumah maut apabila motosikal jenis Demax DVS yang dinaikinya dikatakan bergesel dengan sebuah lori dalam kejadian langgar lari di Kilometer 99, Jalan Kuala Terengganu-Kuantan di sini hari ini.
Dalam kejadian pada pukul 8.40 pagi itu, mangsa, Rosnani Salleh dari Taman Murni Perdana, Paka dekat sini maut akibat kecederaan parah di bahagian kepala dan beberapa anggota badan.
Ketua Polis Daerah Dungun, Superintendan Baharudin Abdullah berkata, motosikal jenis Demax DVS yang dinaiki wanita itu dikatakan telah bergesel sebuah lori di lokasi kejadian.
“Pemandu lori tersebut tidak memberhentikan kenderaannya sebaliknya dikatakan terus memecut laju meninggalkan mangsa yang terbaring di tengah jalan.
“Setakat ini tiada laporan polis dilakukan oleh pemandu lori berkenaan. Kita juga masih belum mengenalpasti jenis dan nombor pendaftaran lori itu,” katanya ketika dihubungi Kosmo! di sini hari ini.
Sehubungan itu, Baharudin meminta mana-mana individu yang menyaksikan kemalangan maut itu agar tampil menghubungi atau tampil ke balai polis terdekat untuk menyalurkan maklumat. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PKPD di beberapa mukim Selangor,KL
Oleh MOHD RASDAN AHMAD

1 Julai 2021, 6:23 pm
PETALING JAYA – Majlis Keselamatan Negara (MKN) memutuskan untuk melaksanakan Perintah Kawalan Pergerakan Diperketatkan (PKPD) di mukim-mukim di Selangor dan beberapa lokaliti di Wilayah Persekutuan Kuala Lumpur selama 14 hari bermula 3 Julai hingga 16 Julai nanti.
Menteri Kanan (keselamatan), Datuk Seri Ismail Sabri berkata, kedua-dua negeri ini menunjukkan trend jangkitan yang tinggi dengan Selangor melaporkan purata kes harian Covid-19 antara 1,800 ke 1,900.
“Manakala di Wilayah Persekutuan Kuala Lumpur purata kes harian adalah dalam lingkungan 600 ke 1,000 kes. Kesemua daerah di Selangor dan Wilayah Persekutuan Kuala Lumpur melaporkan insiden kes Covid-19 melebihi 12.1/100,000 penduduk.
“Data unjuran kadar nilai kebolehjangkitan (R-naught) di kedua-dua negeri ini masih dalam lingkungan 1.0 dan tidak menunjukkan trend penurunan,” jelasnya melalui satu kenyataan hari ini.
Tambahnya, situasi tersebut adalah membimbangkan apabila mengambil kira kepadatan penduduk dan penularan tiga varian baharu yang lebih ganas iaitu varian Beta B.1.351 (Afrika Selatan), Delta B.1.617.2 (India).
Antara mukim yang terlibat adalah di Daerah Petaling, Hulu Langat, Sepang, Gombak, Kuala Langat, Klang, Kuala Selangor dan Hulu Selangor.

Manakala di Wilayah Persekutuan Kuala Lumpur pula kawsan yang terlibat termasuk, Projek Perumahan Rakyat (PPR) Sri Semarak, PPR Batu Muda, Flat Seksyen 2 Wangsa Maju dan Flat Seksyen 1 Wangsa Maju. K! ONLINE.
Berikut ialah kawasan dikenakan PKPD:
(i) WP Kuala Lumpur
a) PPR Batu Muda
b) Kampung Padang Balang
c) Flat Sri Sabah
d) Kampung Puah
e) PPR Kampung Baru Air Panas
f) Flat Desa Pandan (Termasuk Baiduri & Dilema)
g) Kampung Batu Muda
h) PPR Kerinchi
i) Flat Seksyen 1 Wangsa Maju
j) Flat Danau Kota
k) Taman Ikan Emas
l) Bandar Baru Sentul
(ii) Selangor
a) Daerah Petaling
i) Mukim Petaling
ii) Mukim Damansara
iii) Mukim Sg Buloh
iv) Mukim Bukit Raja
b) Daerah Hulu Langat
i) Mukim Ampang
ii) Mukim Cheras
iii) Mukim Kajang
iv) Mukim Semenyih
v) Mukim Beranang
vi) Mukim Hulu Langat
c) Daerah Sepang
i) Mukim Dengkil
ii) Mukim Labu
iii) Mukim Sepang
d) Daerah Gombak
i) Mukim Batu
ii) Mukim Rawang
iii) Mukim Setapak
iv) Mukim Hulu Langat
v) Mukim Kuang
e) Daerah Kuala Langat
i) Mukim Tanjung 12 (1)
ii) Mukim Tanjung 12 (2)
iii) Mukim Teluk Panglima Garang
iv) Mukim Morib
v) Mukim Bandar
vi) Mukim Jugra
vii) Mukim Batu
f) Daerah Klang
i) Mukim Kapar
ii) Mukim Klang
g) Daerah Kuala Selangor
i) Mukim Ijok
ii) Mukim Bestari Jaya
iii) Mukim Jeram
iv) Mukim Tanjung Karang
h) Hulu Selangor
i) Mukim Serendah
ii) Mukim Rasa
iii) Mukim Ulu Yam
iv) Mukim Batang Kali
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Peruntukan RM300,000 bakul makanan diagih hari ini
Oleh NOR IDAYU BOSRO

1 Julai 2021, 6:46 pm
PUTRAJAYA – Peruntukan RM300,000 kepada setiap Ahli Parlimen bagi pelaksanaan Program Bantuan Bakul Makanan di bawah Pakej Perlindungan Rakyat dan Pemulihan Ekonomi (PEMULIH) mula disalurkan hari ini.
Pejabat Perdana Menteri berkata, bagi kawasan Parlimen Gerik dan Batu Sapi, peruntukan itu akan disalurkan melalui Pejabat Daerah dan Tanah Hulu Perak, Gerik dan Majlis Perbandaran Sandakan.
Ia berikutan kekosongan kerusi Parlimen Gerik dan Batu Sapi ekoran kematian kedua-dua penyandangnya iaitu Allahyarham Datuk Hasbullah Osman dan mendiang Datuk Liew Vui Keong.
“Peruntukan ini telah disalurkan kepada semua Ahli Parlimen bermula hari ini,” katanya dalam satu kenyataan di sini hari ini.
Perdana Menteri, Tan Sri Muhyiddin Yassin menerusi pengumuman PEMULIH pada Isnin lalu memaklumkan program bantuan bakul makanan sedia ada akan diteruskan dan dipertingkatkan bagi memenuhi keperluan golongan yang terkesan.
“Tambahan program ini yang melibatkan agihan peruntukan sebanyak RM300,000 diberikan kepada setiap Ahli Parlimen termasuk Ahli Parlimen Pembangkang.

“Peruntukan ini bagi memperkasakan program Bantuan Bakul Makanan sedia ada untuk memastikan pelaksanaan yang lebih terangkum dan efektif kepada kumpulan sasar di seluruh negara,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita ditipu 20 tahun bahawa anak masih hidup
Oleh KOSMO!

1 Julai 2021, 6:30 pm
BEIJING  – Seorang wanita di China terpaksa menipu neneknya selama 13 tahun kerana mahu  menjaga hati warga emas tersebut, lapor laman berita  Oddity Central kelmarin.
Cheng Jing, 46, melakukan perkara itu bagi mengelak  neneknya, Xi’an mendapat tahu bahawa anak perempuannya, Cheng Congrong iaitu ibu Jing telah lama meninggal dunia lebih awal.
Mendiang Congrong meninggal dunia pada 2003 akibat kanser paru-paru, namun sempat merakamkan puluhan mesej suara untuk dimainkan kepada Xi’an selepas dia tiada.
Hal itu berjalan lancar buat beberapa tahun,  namun selepas beberapa ketika, Xi’an mula mengesyaki sesuatu yang tidak kena dengan suara anaknya dalam panggilan telefon.
“Menyedari hal itu, saya mengupah seorang wanita yang mempunyai suara mirip ibu untuk meyakinkan nenek bahawa anaknya berada dalam keadaan baik.
“Pada mulanya, nenek agak sangsi tetapi selepas diyakinkan cucu-cucunya, dia boleh menerima bahawa itu adalah suara ibu,” kata Jing.

Seorang wanita bernama Cheng Jing terpaksa menipu neneknya selama hampir 20 tahun bagi mengelak berita kematian ibunya terbongkar. – Oddity Central
Sejak Congrong meninggal pada 2003, Xi’an sering meluahkan kerinduan pada anak perempuan yang sudah tidak pulang bertemunya hampir 20 tahun.
Ketika menyambut ulang tahun ke 100 baru-baru, Xi’an sekali lagi bertanya kepada Jing  mengapa ibunya tidak turut pulang meraikan hari lahirnya.
“Kami memberi alasan ibu sibuk menjaga cucu baharu di bandar. Nenek sangat sedih kerana sudah 20 tahun tidak berjumpa anaknya.
“Beberapa bulan selepas sambutan hari lahirnya, nenek meninggal dunia dengan hasrat berjumpa ibu tidak kesampaian,” kata Cheng.
Tambah wanita itu, keluarganya terpaksa menipu Xi’an kerana tidak mahu berita kematian Congrong menghancurkan hati neneknya yang pasti tidak boleh menerima kenyataan mendiang mati lebih awal berbanding dia.
Ibu Cheng ialah anak tunggal dan dibesarkan oleh neneknya sendirian yang berkorban apa sahaja bagi memastikan Congrong mendapat kehidupan terbaik. – Agensi


Kibar bendera putih dialukan asalkan bukan motif politik
Oleh MOHD AZLI ADLAN

1 Julai 2021, 6:42 pm
DUNGUN – Kempen mengibar bendera putih dianggap mekanisme baharu yang dapat membantu mempercepatkan lagi pengagihan bantuan kepada golongan memerlukan.
Timbalan Menteri KPDNHEP, Datuk Rosol Wahid berkata, beliau secara peribadi mengalu-alukan kempen tersebut sebagai inisiatif membantu golongan yang kesempitan dan terkesan ekoran penularan pandemik Covid-19.
Begitupun, beliau berharap pengibaran bendera putih itu tidak dipolitikkan sehingga dianggap pula sebagai simbol anti kerajaan.
“Saya mendapat maklumat (pengibaran bendera putih) di beberapa tempat seperti Pulau Pinang dan Taman Tun (Dr. Ismail, Kuala Lumpur).
“Kalau itu sebagai usaha untuk mendapatkan bantuan, kita alu-alukan namun ada yang dakwa, ini usaha menunjukkan anti kerajaan. Ia tidak wajar,” katanya selepas menyampaikan sumbangan Bank Makanan di Dewan Orang Ramai Pasir Raja dekat sini hari ini.
Sumbangan berupa barangan keperluan harian daripada 23 syarikat dan badan korporat terbabit akan disalurkan kepada 292 keluarga kurang berkemampuan yang terkesan dengan pandemik Covid-19 di sekitar Hulu Dungun.

Sehubungan itu, Rosol berharap tiada pihak yang cuba mengambil kesempatan menangguk di air keruh sewaktu kerajaan sedang bertungkus-lumus menangani situasi pandemik Covid-19.
Dalam pada itu, beliau memberitahu program Bank Makanan yang sebelum ini memberi tumpuan kepada pelajar institusi pengajian tinggi telah diperluaskan kepada golongan terkesan dengan pandemik Covid-19. – K! ONLINE


Baru hilang sumber pendapatan, rumah pula terbakar
1 Julai 2021, 5:36 pm
RAWANG – Seorang pemuzik jalanan yang baru kehilangan sumber pendapatan diduga sekali lagi apabila kediaman yang diduduki kurang sebulan musnah dalam kebakaran, hari ini.
Lebih menyedihkan, beberapa barangan seperti perabot masih berbalut lengkap dan tidak sempat dibuka memandangkan baru bulan lepas dia berpindah ke Apartmen Taman Desa Country Homes, di sini.
Riswanto Razali, 38, berkata, dia berpindah ke apartmen tersebut selepas sumber pendapatannya sebagai pemain muzik terjejas ekoran pelaksanaan Perintah Kawalan Pergerakan (PKP) penuh.
“Saya masih dirundung sedih selepas sumber pendapatan terjejas, kini saya dan keluarga diuji pula dengan kebakaran rumah sewa yang baru diduduki bulan lepas.
“Barang- barang seperti perabot masih berbalut dan belum sempat dibuka, sedihnya tiada satu pun barangan yang sempat kami selamatkan,” ujarnya ketika dihubungi Kosmo! hari ini.
Menceritakan kejadian, ujarnya, kebakaran berlaku sekitar pukul 12 tengah hari ketika dia bersama isteri dan anak berumur tujuh tahun sedang tidur di dalam bilik.

“Saya tersedar daripada tidur sebaik menyedari tilam di ruang tamu terbakar, saya cuba memadamkannya namun gagal lalu segera mencari anak buah yang berumur empat tahun yang tidak kelihatan.
“Rupa-rupanya dia berada dalam tandas lalu saya membawanya masuk ke dalam bilik kerana kami gagal keluar akibat asap tebal. Beberapa minit kemudian, ada jiran datang membantu kami keluar dari rumah,” ujarnya.
Sementara itu, Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihak bomba menerima panggilan kecemasan berhubung kejadian pukul 12.35 tengah hari.
“Kebakaran berlaku melibatkan dua unit kediaman di tingkat empat yang dihuni tujuh individu terdiri daripada tiga dewasa dan empat kanak-kanak yang berumur lingkungan empat hingga 40 an.
“Bagaimanapun semua mangsa selamat dan tidak mengalami sebarang kecederaan dan punca kejadian masih dalam siasatan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dapat makanan selepas kibar bendera putih
Oleh NOR AINNA HAMZAH

1 Julai 2021, 5:21 pm
JEMPOL – Tindakan tiga lelaki mengibarkan bendera putih di rumah masing-masing di Kampung Mahsan dan Taman Mahsan di sini berhasil apabila mereka mula menerima bantuan selepas ia tular di media sosial.
Ahli Dewan Undangan Negeri (ADUN) Bahau, Teo Kok Seong berkata, dia segera ke rumah itu sebaik dimaklumkan mengenai perkara itu dan mendengar sendiri masalah yang dialami isi rumah tersebut.
“Mereka hilang pendapatan sejak Perintah Kawalan Pergerakan (PKP) Penuh pada 1 Jun lalu. Ketiga-tiganya merupakan lelaki yang tinggal bersendirian berusia lingkungan 40 hingga 60 tahun.
“Dua daripadanya bekerja sebagai buruh ubah suai, namun sejak PKP Penuh, mereka tidak dapat bekerja dan terputus pendapatan serta hanya bergantung kepada bantuan bulanan Jabatan Kebajikan Masyarakat sahaja,” katanya di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ditikam rakan serumah mabuk
Oleh MOHAMAD FAIZAL HASHIM

1 Julai 2021, 5:36 pm
ISKANDAR PUTERI – Seorang lelaki cedera pada bahagian bahu dan lengan sebelah kiri setelah ditikam rakan serumah yang mabuk menggunakan pisau pemotong daging dalam kejadian di Forest City, Tanjung Kupang, di sini hari ini.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, dalam kejadian itu, polis menahan seorang lelaki warganegara China berusia 36 tahun.
Katanya, polis menerima maklumat pada pukul 6.50 pagi daripada Polis Bantuan Forest City berhubung kejadian yang mendatangkan kecederaan terhadap mangsa yang berusia 34 tahun.
Tambahnya, hasil siasatan awal yang dijalankan mendapati mangsa dan suspek merupakan rakan serumah.
“Sebelum kejadian, mangsa dan suspek berada di ruang tamu sedang minum minuman keras sebelum berlaku pertengkaran di antara mereka.
“Suspek bertindak mengambil pisau pemotong daging di dapur dan terus menikam mangsa pada bahagian bahu dan lengan kiri mangsa.

“Mangsa kini berada di Hospital Sultanah Aminah (HSA), di sini bagi mendapatkan rawatan,” katanya dalam kenyataan hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jutaan rakyat Britain terima vaksin dos ketiga September ini
Oleh KOSMO!

1 Julai 2021, 5:30 pm
LONDON – Berpuluh-puluh  juta rakyat Britain akan ditawarkan dos ketiga vaksin Covid-19 pada September ini di bawah satu garis panduan baharu, lapor akhbar Daily Mail kelmarin.
Jawatankuasa Bersama Vaksinasi dan Imunisasi (JCVI) berkata, skim itu bermula September ini dan akan menyaksikan  23 juta individu berusia 50 tahun keatas, individu yang berisiko dan kakitangan rumah penjagaan warga tua ditawarkan dos tambahan.
Doa ketiga itu akan diberikan  dalam dua peringkat dengan keutamaan kepada mereka yang paling berisiko dijangkiti Covid -19. Dos penggalak itu adalah  daripada jenis vaksin sama seperti dos pertama dan kedua.
Saranan  itu dibuat untuk memastikan Perkhidmatan Kesihatan Kebangsaan (NHS) bersedia menghadapi  kemungkinan lonjakan kes Covid-19  pada musim luruh tahun ini sementara menunggu lebih banyak data tentang keperluan dos  ketiga.
Timbalan Ketua Pegawai Perubatan England, Profesor Jonathan Van-Tham berkata,  langkah itu akan mengekalkan Britain sebagai berada di kedudukan hadapan dalam melawan Covid-19.
Sumber JCVI memberitahu bahawa dalam kebanyakan kes, data menunjukkan dos vaksin Covid-19 mendorong  imuniti yang mampu bertahan sekurang-kurangnya selama  enam bulan.

Ujikaji oleh University Oxford menunjukkan suntikan dos ketiga enam bulan selepas dos kedua akan mengembalikan semula imuniti tahap tinggi terhadap Covid-19.
Britain kelmarin merekodkan lebih 20,000 kes selama tiga hari berturut-turut, namun jumlah kematian akibat Covid-19 di negara itu terus menurun sekali gus membuktikan keberkesan vaksin.
Namun begitu, saintis-saintis  memberi amaran bahawa England mungkin berdepan kenaikan kes Covid-19 dalam tempoh beberapa minggu akan datang ekoran kemenangan Three Lions untuk Euro 2020.
Jumlah kes yang mungkin meningkat itu bagaimanapun bukan petanda kenaikan jumlah kemasukan ke hospital dan jumlah kematian. -Agensi


Program Jaringan Prihatin dilanjutkan hingga 31 Ogos
Oleh MOHD. HUSNI MOHD. NOOR

1 Julai 2021, 5:18 pm
PUTRAJAYA – Penebusan Program Jaringan Prihatin yang sepatutnya tamat pada 31 Julai ini dilanjutkan sehingga 31 Ogos depan.
Lanjutan penebusan selama sebulan itu bagi memberi peluang kepada pemohon Bantuan Prihatin Rakyat (BPR) yang baru diluluskan untuk berdaftar dengan program itu.
Kementerian Kewangan menerusi kenyataan akhbar hari ini berkata, tempoh pelaksanaan program juga akan dipanjangkan sehingga 31 Ogos 2022.
Menurutnya, lanjutan itu juga membabitkan penebusan pakej peranti iaitu sehingga 31 Ogos depan.
“Setakat 22 Jun lalu, seramai 2.8 juta individu mendaftar bagi program itu dan lebih daripada 500,000 penerima telah menerima peranti mudah alih baharu.
“Hampir RM180 juta telah disalurkan kepada golongan B40 melalui program itu sekali gusb mengurangkan kos mendapatkan akses internet dan membantu melancarkan Pengajaran dan Pembelajaran di Rumah (PdPR) bagi isi rumah yang mempunyai anak bersekolah,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nafas baharu feri ikonik Pulau Pinang
Oleh SAFINA RAMLI

1 Julai 2021, 5:14 pm
GEORGE TOWN – Lima buah feri ikonik Pulau Pinang yang tidak lagi digunakan bagi mengangkut penumpang dan kenderaan diserahkan kepada tiga buah syarikat yang berkelayakan hari ini untuk diubahsuai.
Pengerusi Suruhanjaya Pelabuhan Pulau Pinang (SPPP), Datuk Tan Teik Cheng berkata, ia membabitkan Feri Talang-Talang, Feri Pulau Payar, Pulau Undan, Feri Pulau Kapas dan Feri Pulau Pinang yang dijangka dengan nafas baharu.
“Syarikat Printhero Merchandise (M) Sdn. Bhd. akan mengubahsuai feri Pulau Pinang menjadi muzium terapung di Tanjung City Marina.
“Syarikat Chuen Shin Aquaculture Sdn. Bhd. telah memperoleh hak untuk mengubahsuai feri Pulau Kapas dan feri Pulau Payar menjadi restoran terapung dan akan ditempatkan berhampiran Pulau Jerejak.
“Manakala, Syarikat Kantan Jaya memperoleh hak untuk mengubahsuai feri Pulau Undan dan Pulau Talang-Talang kepada feri pelancongan dan akan berlabuh di Swettenham Pier untuk membawa penumpang sahaja, ” katanya dalam satu kenyataan hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kilang sisa logam diarah henti operasi
Oleh ZAKI SALLEH

1 Julai 2021, 5:24 pm
IPOH – Sebuah kilang memproses sisa logam di Kawasan Perindustrian Mengglembu dekat sini dikenakan tindakan menghentikan operasi alat kawalan kelengkapan atas kesalahan gagal menyediakan sistem pengolahan efluen mengikut spesifikasi yang ditetapkan.
Tindakan diambil oleh sepasukan pegawai penguatkuasa Jabatan Alam Sekitar (JAS) negeri Seksyen Perak Tengah yang melakukan pemeriksaan semalam.
JAS negeri Perak dalam satu kenyataan membertahu, tindakan penahanan operasi kelengkapan tersebut tertakluk di bawah Seksyen 38 Akta Kualiti Alam Sekeliling 1974 yang mengarahkan premis industri menghentikan aktiviti pemprosesan serta merta.
Menurut kenyataan itu, langkah seterusnya termasuk menarik balik penahanan hanya dilakukan sehingga tindakan pembaikan diambil dengan segera.
“Bagi kesalahan lain premis turut dikenakan tindakan kompaun di bawah Peraturan-Peraturan Kualiti Alam Sekeliling (Buangan Terjadual) 2005 dan Peraturan-Peraturan Kualiti Alam Sekeliling (Efluen Perindustrian) 2009.
“Pemeriksaan ini dijalankan mengikut pematuhan yang ditetapkan oleh Majlis Keselamatan Negara dan Kementerian Kesihatan,” ujar kenyataan itu.

Dalam pada itu, pemeriksaan turut dilakukan penguat kuasa JAS negeri Perak pada hari yang sama ke atas premis di sekitar kawasan Tanjung Tualang bagi memastikan pematuhan di bawah Akta Kualiti Alam Sekeliling 1974 dan Pengawalan Penyakit Berjangkit (Akta 342).
Tumpuan pemeriksaan dan pemantauan di loji kumbahan mendapati, pelepasan kumbahan adalah patuh manakala pemeriksaan premis bengkel di bawah Akta 342 juga dibuat mengikut peraturan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bendera putih, Pulau Pinang lulus bantuan RM1.04 juta
Oleh MOHD SYALMIZI HAMID

1 Julai 2021, 5:28 pm
GEORGE TOWN – Kerajaan Negeri Pulau Pinang hari ini meluluskan peruntukan berjumlah RM1.04 juta bertujuan mengurangkan beban golongan memerlukan sepanjang tempoh pelaksanaan Perintah Kawalan Pergerakan (PKP) penuh ketika ini.
Ketua Menteri, Choe Kon Yeow berkata, kelulusan yang telah berkuat kuasa itu merupakan tambahan kepada bantuan sebelum ini menerusi Ahli-ahli Dewan Undangan Negeri khas untuk membantu penduduk setempat yang memerlukan bantuan sama ada dalam bentuk makanan dan sebagainya.
“Justeru, mereka yang memerlukan bantuan boleh menghubungi wakil-wakil rakyat masing-masing,” katanya dalam satu kenyataan hari ini.
Negeri ini mempunyai 40 kawasan DUN. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tidak wajar angkat bendera putih – Mufti Pulau Pinang
Oleh MOHD SYALMIZI HAMID

1 Julai 2021, 5:30 pm
GEORGE TOWN – Jabatan Mufti Negeri Pulau Pinang tidak bersetuju dengan cadangan mengibarkan bendera putih sebagai usaha menzahirkan kesusahan hidup untuk mengharapkan bantuan.
Mufti negeri, Datuk Seri Dr. Wan Salim Wan Mohd. Noor berkata, pihaknya beranggapan tindakan sedemikian tidak wajar kerana mencerminkan sikap berputus asa dan mengalah terhadap situasi yang dihadapi.
Jelas beliau, umat Islam perlu memahami bahawa sikap berputus asa dan mudah mengalah kepada kesusahan dan kesempitan hidup adalah dilarang.
Tambahnya, individu yang mudah mengalah kepada kesusahan dan berputus asa dalam menghadapi ujian hidup menunjukkan kelemahan iman dan tiada keyakinan kepada rahmat Allah SWT.
“Jabatan ini berpendapat masih banyak cara lain untuk mendapat bantuan bagi mengatasi kepayahan hidup golongan yang terjejas pendapatannya dalam tempoh Perintah Kawalan Pergerakan (PKP) ini.
“Di samping bantuan yang sedia disalurkan oleh Kerajaan Persekutuan dan kerajaan-kerajaan negeri, bantuan juga boleh didapati daripada badan-badan dan agensi-agensi tertentu.

“Antaranya termasuk pusat-pusat pengurusan zakat setiap negeri; Jabatan Kebajikan Masyarakat; syarikat-syarikat berkaitan kerajaan (GLC) dan syarikat-syarikat swasta di samping sumbangan individu,” katanya dalam satu kenyataan hari ini.
Dalam pada itu, beliau menyeru usaha-usaha intensif dan agresif ditingkatkan lagi oleh pihak berwajib untuk membantu mengatasi kemelut ekonomi yang dihadapi golongan yang terjejas dengan situasi ketika ini.
Ujar beliau, pihaknya merayu GLC dan syarikat-syarikat swasta menunaikan tanggungjawab sosial masing-masing dan turut serta menyumbang dengan lumayan bagi meringankan keperitan hidup golongan terjejas..
Tambah Wan Mohd. Salim, wakil-wakil rakyat sama ada di peringkat Parlimen mahupun Dewan Undangan Negeri perlu memainkan peranan sebagai penghubung di antara golongan yang memerlukan bantuan dengan pihak yang boleh menyumbang.
“Ini kerana berkemungkinan mereka yang terjejas itu tidak tahu cara atau kaedah untuk memohon bantuan daripada pihak-pihak-pihak tersebut,” katanya.
Dalam masa sama, beliau turut mengajak seluruh umat Islam supaya memperbanyakkan doa dan munajat supaya pandemik Covid-19 segera berakhir. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


5 lelaki ditahan samun warga asing
Oleh MUHD AFIQ AL-HAFIZ MAT YUSOF

1 Julai 2021, 5:32 pm
PETALING JAYA – Seramai lima lelaki warga tempatan yang disyaki terlibat dalam kejadian samun membabitkan warga asing ditahan di dua buah rumah sekitar Taman Medan di sini semalam.
Ketua Polis Daerah Petaling Jaya Asisten Komisioner Fakhrudin Abdul Hamid berkata, pihaknya menerima satu laporan polis daripada seorang pengawal keselamatan berhubung kejadian pada 27 Mei lalu.
“Berdasarkan laporan, pada 26 Mei lalu, seramai tujuh lelaki disyaki warga tempatan yang menaiki empat buah motosikal dengan bersenjatakan dua bilah pisau telah ke rumah pengadu.
“Salah seorang suspek telah mengambil sebatang kayu cota milik pengadu dan mengugut mahu mencederakan mangsa serta rakan-rakan di rumah tersebut,” katanya ketika sidang akhbar di Ibu Pejabat Polis Daerah Petaling Jaya di sini hari ini.
Mengulas lanjut, suspek telah mengambil telefon milik mangsa dan rakan-rakannya membabitkan kerugian bernilai kira-kira RM2,500.
“Bertindak atas maklumat, lima lelaki tempatan berusia dalam lingkungan 21 hingga 48 tahun telah ditahan di sekitar Petaling Jaya.

“Kesemua suspek juga mengaku terlibat dalam lima kes samun dan curi motosikal dalam daerah Petaling Jaya serta satu kes di Subang jaya,” jelasnya.
Tambahnya, semakan mendapati empat suspek mempunyai rekod jenayah lampau berkaitan jenayah dan dadah.
“Salah seorang suspek mempunyai 24 rekod jenayah lampau membabitkan dadah(13) dan jenayah(11). Suspek juga mempunyai tiga rekod Akta Pencegahan Jenayah (POCA) 1959.
“Kes telah disiasat di bawah Seksyen 395/397 Kanun Keseksaan atas kesalahan samun berkawan menggunakan senjata,” jelasnya.
Kesemua suspek telah direman selama tujuh hari sehingga Rabu depan. Usaha memburu dua rakan suspek masih giat dijalankan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kedah tidak iktiraf bendera putih
Oleh AZAHAR HASHIM

1 Julai 2021, 4:33 pm
KULIM – Kerajaan Negeri Kedah tidak mengiktiraf penggunaan bendera putih oleh mana-mana individu di negeri ini sebagai tanda memerlukan bantuan makanan sepanjang tempoh Perintah Kawalan Pergerakan (PKP) Penuh ini.
Sebaliknya, Menteri Besar, Muhammad Sanusi Md. Nor berkata, pihaknya hanya menyalurkan bantuan makanan kepada individu yang membuat aduan secara rasmi melalui panggilan telefon di Pusat Kawalan Operasi Bencana (PKOB) seluruh daerah di negeri ini.
“Kita telah edarkan nombor telefon PKOB setiap daerah dan nombor telefon pusat khidmat wakil rakyat untuk orang ramai hubungi bagi mendapatkan bantuan makanan.
“Sekarang ini kita ada kemudahan aplikasi media sosial seperti Facebook dan WhatsApp serta pesanan mesej, individu yang perlu bantuan boleh menghubungi PKOB untuk bantuan makanan tanpa mengibar bendera putih,” katanya.
Beliau berkata demikian pada sidang akhbar selepas melawat Politeknik Tuanku Sultanah Bahiyah (PTSB) di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kibar bendera putih untuk beli susu, lampin anak
Oleh YATIMIN ABDULLAH

1 Julai 2021, 5:11 pm
PASIR MAS – Seorang ibu terpaksa membuat keputusan mengibarkan bendera putih selepas tidak mampu untuk membeli susu dan lampin pakai buang buat anak kembarnya yang berusia sembilan bulan sejak sebulan lalu.
Salmizan Yusof, 36, berkata, ekonomi keluarganya terumbang-ambing selepas suami, Faizal Sampritom, 35, diberhentikan kerja sebagai pembantu kedai.
Menurutnya, tindakan itu diambil selepas pemilik kedai tempat suaminya bekerja sudah tidak mampu menampung pertambahan kos sejak penularan jangkitan Covid-19.
“Suami terpaksa mencari ikhtiar dengan melakukan pelbagai pekerjaan termasuk menjual burger secara kecil-kecilan dengan melatakkan makanan itu di kedai berhampiran rumah.
“Kami memang tiada wang untuk membeli keperluan asas seperti lampin pakai buang dan susu untuk anak kembar. Akhirnya, saya mengibarkan bendera putih untuk meminta bantuan,” katanya ketika ditemui pemberita di Kampung Gelang Mas di sini hari ini.
Menurut Salmizan, dia menaikkan bendera putih di hadapan rumah secara sembunyi-sembunyi pada malam kelmarin kerana malu dengan jiran-jiran.

Katanya, selepas bendera itu dinaikkan, jiran-jirannya datang menghulurkan bantuan pada pagi semalam.
“Alhamdulillah, penghulu kampung sudah menghulurkan bantuan kepada saya selepas gambar bendera di hadapan rumah tular di media sosial.
“Sejujurnya, saya berada dalam keadaan terdesak selepas suami hilang pekerjaan akibat Covid-19. Merumitkan lagi keadaan saya sudah tiga bulan tidak dapat melunaskan tunggakan sewa rumah,” ujarnya.
Orang ramai yang ingin menghulurkan bantuan boleh menyalurkan ke akaun Bank Islam 03027029618426 atas nama Salmizan Yusof. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ella dedah pernah alami kemurungan
Oleh KOSMO!

1 Julai 2021, 4:53 pm
PETALING JAYA – Selepas melahirkan rasa bimbang terhadap peningkatan kes terhadap peningkatan kes bunuh diri sepanjang tempoh Perintah Kawalan Pergerakan (PKP) baru-baru ini, penyanyi legenda negara, Ella mendedahkan bahawa dia pernah bergelut dengan masalah kemurungan dan keresahan (anxiety) suatu ketika dahulu.
Menerusi satu pendedahan yang dikongsikan dalam Facebook miliknya, Ella atau nama sebenarnya Nor Zila Aminuddin, 56, berkata, dia amat faham perasaan individu yang terfikir untuk membunuh diri kerana dia juga pernah berhadapan dengan masalah sama (kemurungan dan keresahan).
“Saya amat faham kerana satu ketika dahulu, saya pernah hadapi masalah yang sama. Saya selalu rasa suram, hitam, lesu dan letih yang berpanjangan. Terlalu banyak tanda soal dalam kepala (ketika itu),” dedahnya.
Kata pelantun lagu Retak itu lagi, biarpun dilanda kemurungan, dia bersyukur kerana masih ada arwah ibu, Yang Asmah Long dan kakaknya, Jojie pada ketika itu yang menjadi kekuatan untuk dia terus hidup.
“Saya berterima kasih pada mereka kerana kami sama-sama laluinya. Waktu itu saya di puncak karier dan itu bukanlah satu perjalanan yang mudah.
“Cuma saya sedih mengenangkan mereka yang laluinya sendirian sekarang. Moga terus tabah sayang,” tulisnya.

Dalam pada itu, penyanyi yang mendapat jolokan Ratu Rock Malaysia itu turut bercadang untuk mewujudkan sebuah laman Facebook khusus untuk mengurus dan menangani tekanan perasaan.
Ujar Ella, selepas berkongsi tentang kebimbangannya terhadap peningkatan kes bunuh diri di negara ini, dia telah mendapat banyak aduan daripada masyarakat tentang masalah yang mereka alami.
“Ramai yang terpanggil mengadu dalam kotak mesej di Facebook saya. Maafkan saya tidak dapat memberi respon satu persatu. Simpati dan doa yang banyak saya tujukan buat kalian.
“Bagi yang pernah atau sedang mengharunginya, jangan segan untuk sama-sama berkongsi pengalaman okay. Saya akan pastikan info tepay dari yang berpengalaman untuk berkongsi nasihat percuma dan berguna untuk kita semua,” katanya.
Menerusi laman Facebook tersebut, Ella akan kongsikan pelbagai tip daripada pakar bertauliah untuk dikongsikan bersama.
“Sekarang ini zaman susah. Saya dan Azhar (suaminya) pun banyak terkesan. Jadi sama-samalah kita tempuhi segalanya,” kata Ella. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pasukan khas ditubuh bagi tangani krisis Harimau Malaya
Oleh AMREE AHMAD

1 Julai 2021, 5:14 pm
PUTRAJAYA – Kementerian Tenaga dan Sumber Asli bakal menubuhkan Pasukan Khas Pemuliharaan Harimau Nasional (NTCTF) bagi menangani krisis kemerosotan haiwan itu.
Menterinya, Datuk Seri Dr. Shamsul Anuar Nasarah berkata, badan itu akan mengadakan mesyuarat pertama bersama pelbagai kementerian dan kerajaan negeri dalam masa terdekat susulan persetujuan jemaah menteri pada 16 Jun lalu berhubung dengan tindakan strategik bagi usaha konservasi Harimau Malaya untuk tempoh pelaksanaan 10 tahun sehingga 2030.
“Selain itu, Unit Konservasi Harimau Malaya dicadang bakal ditubuhkan melalui perbincangan lanjut bersama agensi-agensi yang berkaitan,” katanya menerusi kenyataan hari ini.
Unit itu ujar beliau, disaran untuk diletakkan di bawah Jabatan Perlindungan Hidupan Liar dan Taman Negara (Perhilitan) serta Biro Jenayah Hidupan Liar di bawah Polis Diraja Malaysia.
Langkah itu katanya, dibuat susulan laporan Bancian Harimau Kebangsaan Pertama (NTS-1) dari 2016 hingga tahun lalu yang mendapati populasi haiwan tersebut berada pada tahap amat serius. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Majikan punca Covid-19 diburu esok
Oleh KOSMO!

1 Julai 2021, 4:49 pm
Oleh PETAH WAZZAN ISKANDAR
PUTRAJAYA – Majikan yang menjadi punca penularan Covid-19 akan ditangkap serta-merta dalam operasi besar-besaran seluruh negara yang turut memberi tumpuan khusus sekitar Lembah Klang, bermula esok.
Menteri Dalam Negeri, Datuk Seri Hamzah Zainudin berkata, operasi yang akan diketuai Ketua Polis Daerah sebagai komander operasi mengikut daerah masing-masing akan disertai pelbagai agensi penguatkuasaan dan kementerian dalam menguatkuasakan Akta 342.
Katanya, berdasarkan risikan mendapati majikan mengerahkan pekerja dari Pendatang Asing Tanpa Izin (PATI) untuk bekerja bagi mengaut keuntungan sekali gus melanggar prosedur operasi standard (SOP) Perintah Kawalan Pergerakan (PKP).
“Operasi akan dilaksanakan serentak seluruh negara namun tumpuan khusus akan diberikan kepada negeri yang mempunyai rekod penularan tinggi seperti Selangor dan Kuala Lumpur.
“Soal siasat dilakukan, pekerja terbabit memaklumkan mereka tahu rakan lain dijangkiti Covid-19 tetapi tidak dikuarantin. Sebab itu jugalah, semua maklumat ini diambil dan esok, kita tangkap majikan sekali kerana melakukan kesalahan dan menzalimi pekerja mereka,” katanya dalam sidang akhbar khas PKP 3.0 hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga menara telekomunikasi baharu dibina di Kuala Krai
Oleh NUR SHARIEZA ISMAIL

1 Julai 2021, 5:00 pm
CYBERJAYA – Tiga menara telekomunikasi baharu akan dibina di Kuala Krai, Kelantan bagi mengatasi masalah capaian internet di tiga buah perkampungan di lokasi terbabit.
MCMC dalam satu kenyataan berkata, kampung berkenaan adalah Kampung Bahagia, Kampung Mambong dan Kampung Sungai Rimau.
“Tiga buah menara baharu berkenaan dijangka siap pembinaan pada April tahun depan dan seterusnya akan dapat membantu menyelesaikan masalah liputan yang dihadapi.
“Selain itu, dengan pembinaan menara berkenaan ia akan turut memberi manfaat 1,800 orang penduduk di ketiga-tiga kampung berkenaan termasuk para pelajar,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pembantu kedai barang maut kemalangan
Oleh OTHMAN YAHAYA

1 Julai 2021, 5:03 pm
YAN – Seorang pembantu kedai barang maut selepas motosikal yang ditungganginya dirempuh sebuah kereta di Jalan Batas Ubi dekat Teroi di sini hari ini.
Dalam kejadian kira-kira pukul 8.10 pagi itu, mangsa, Siti Nurbayah Johari, 52, dari Kampung Perupok di sini meninggal dunia di lokasi kejadian akibat kecederaan parah pada anggota badan.
Ketua Polis Daerah Yan, Deputi Superintendan Shahnaz Akhtar Haji berkata, siasatan awal mendapati mangsa menunggang motosikal jenis Demak DVS5 telah keluar dari simpang kanan tanpa melihat keadaan trafik di laluan itu.
“Sebuah kereta Proton Iswara dipandu seorang juruteknik dari arah Yan menghala Guar Chempedak yang kebetulan melalui laluan itu tidak sempat mengelak lalu melanggar mangsa.
“Impak hentaman kuat dari jarak dekat telah menyebabkan motosikal mangsa terperosok di bawah kereta manakala kenderaan dipandu lelaki berusia 33 tahun itu terbalik,” katanya di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Waris dua kanak-kanak dikesan
Oleh MOHD YUNUS YAKKUB

1 Julai 2021, 4:58 pm
SHAH ALAM – Jabatan Kebajikan Masyarakat (JKM) Daerah Petaling mengesan dua waris kepada dua kanak-kanak lelaki berusia enam tahun yang ditinggalkan dan kematian ibu kandung mereka.
Kedua-duanya dikenali Mohd. Zikri dan Muhammad Nur Ammar Rizqy.
Jurucakap JKM berkata, Mohd. Zikri telah ditinggalkan ibu kandungnya berketurunan Indonesia sejak berusia dua minggu kepada seorang pengasuh di sebuah apartmen di Taman Medan Cahaya dekat sini, enam tahun lalu.
“Ibu kandung kanak-kanak itu turut memberikan wang perbelanjaan sebanyak RM500 dan tanpa sebarang dokumen.
“Kanak-kanak itu dimaklumkan akan diambil semula oleh ibu kandung namun sehingga hari ini wanita tersebut didapati tidak menampilkan diri dan gagal dihubungi,” katanya kepada Kosmo! hari ini.
Kata jurucakap itu, Muhammad Nur Ammar pula telah dipelihara dan dijaga oleh neneknya yang menetap di Kota Bharu, Kelantan selepas kematian ibunya.

Ujarnya, siasatan mendapati bapa kandung kanak-kanak itu telah meninggalkan isterinya ketika mengandungkan Muhammad Nur Ammar dan sehingga kini tiada maklumat terperinci berkenaan lelaki itu.
“Pasangan yang telah mengambil kanak-kanak itu dari neneknya untuk pemeliharaan pada 16 Februari 2016 tanpa sebarang dokumen pengenalan diri,” jelasnya.
Justeru, orang ramai yang mempunyai maklumat diminta menghubungi Pegawai Pelindung Pejabat Kebajikan Masyarakat Daerah Petaling di talian 03-7842 2584/03-7842 2587 untuk tindakan lanjut. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jenazah Tony Spider selamat dikebumikan
Oleh HANISAH SELAMAT

1 Julai 2021, 4:57 pm
PETALING JAYA – Jenazah pemuzik terkenal, Allahyarham Tony Iskandar selamat dikebumikan di Tanah Perkuburan Islam Bandar Baru Sungai Buloh sekitar pukul 4 petang hari ini.
Urusan pengebumian Tonny yang juga bekas pemain bass kumpulan Spider itu disempurnakan pihak pengurusan Luncai Emas dan rakan-rakan terdekat selepas jenazah dibawa pulang daripada bedah siasat di Hospita Sungai Buloh, pagi tadi.
Vokalis Spider, Tam atau Rustam Mustafah berkata, arwah yang ditemui meninggal dunia seorang diri di bilik kediamannnya yang Studio Luncai Emas juga disahkan negatif Covid-19
“Seorang adik Allahyarham yang datang dari Johor Bahru sudah sampai di Kuala Lumpur sejak semalam sebaik mendapat perkhabaran mengenai pemergian Tony.
“Sebagai kawan yang rapat dengannnya, kami dan pihak Luncai Emas sedaya upaya menguruskan pengebumian Tony sehingga selesai mengikut prosedur operasi standard (SOP). Solat jenazah yang dilaksanakan di Surau Ikhwan, Sungai Buloh juga mengikut SOP yang ditetapkan.
“Namun disebabkan kita semua masih dalam fasa Perintah Kawalan Pergerakan (PKP), jumlah pelawat dihadkan” katanya.

Terdahulu, Allahyarham ditemui tidak sedarkan diri dalam biliknya di studio Luncai Emas, sekitar pukul 1 pagi, semalam.
Tony yang memeluk agama Islam pada 2004 menghidap sakit kencing manis yang agak kronik sejak beberapa tahun lalu.
Allahyarham pernah mendirikan rumah tangga, namun tidak bertahan lama dengan tidak dikurniakan cahaya mata. – K! ONLINE


Urusan pindah dibenarkan dalam tempoh PKP 3.0
Oleh MOHD. HUSNI MOHD. NOOR

1 Julai 2021, 4:43 pm
PUTRAJAYA – Urusan perpindahan di hartanah strata dan landed (bertanah) dalam tempoh Perintah Kawalan Pergerakan (PKP) 3.0 Fasa 1 adalah dibenarkan berkuat kuasa serta merta.
Kementerian Perumahan dan Kerajaan Tempatan (KPKT) menerusi kenyataan akhbar hari ini berkata, keputusan itu dicapai pada Mesyuarat Jawatankuasa Teknikal Menteri Kanan Pertahanan semalam.
Menurutnya, pemilik hartanah terbabit perlu mendapatkan kebenaran polis bagi diri mereka dan pengendali perpindahan.
“Bagi hartanah strata, pemohon perlulah memaklumkan tarikh dan masa perpindahan serta maklumat pengendali perpindahan kepada pihak pengurusan strata.
“Prosedur standard operasi (SOP) Pengurusan Strata yang telah dikemas kini boleh dimuat turun di laman web KPKT di www.kpkt.gov.my,” katanya.
Katanya, kerja-kerja pemasangan keperluan asas seperti jeriji besi dan perkakasan elektrik bagi membolehkan sesuatu hartanah selamat didiami adalah dibenarkan dengan mematuhi SOP Pembinaan oleh Kementerian Kerja Raya dan di www.cidb.gov.my. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Katil hospital penuh akibat Covid-19, CPR di lantai
Oleh MOHD RASDAN AHMAD

2 Julai 2021, 10:21 pm
PETALING JAYA – Kakitangan di Hospital Kuala Lumpur (HKL) ketika ini terpaksa menjalankan prosedur dan pemulihan kardiopulmonari (CPR) kepada pesakit di atas lantai disebabkan kapasiti hospital berkenaan telah penuh.
Seorang jururawat di hospital berkenaan yang hanya mahu dikenali sebagai Siti berkata, paling ketara adalah di Jabatan Kecemasan HKL sehingga kehabisan katil kerana kemasukan pesakit yang begitu ramai sejak April lalu.
“Memang saya tidak terfikir benda ini akan berlaku di HKL kerana kapasiti hospital ini yang luas. Kalau ada perkongsian di media sosial berkenaan keadaan di HKL ketika ini perkara itu adalah benar.
“Bukan hanya katil malah kanvas pelapik untuk pesakit juga sudah kekurangan. Saya risau sekiranya situasi ini makin parah selepas ini,” jelasnya ketika dihubungi Kosmo! hari ini.
Terdahulu, satu catatan di Instagram seorang doktor telah menyuarakan kebimbangannya berhubung situasi Covid-19 dengan berkata, Jabatan Kecemasan HKL tidak mempunyai katil dan kanvas yang mencukupi untuk menampung kemasukan pesakit.
Jelas hantaran tersebut, semua lapan wad hospital itu penuh dan alat bantuan pernafasan juga tidak cukup untuk diagihkan. Malah tambahnya, pegawai perubatan terpaksa memilih pesakit mana yang akan dipilih untuk mendapatkan rawatan terlebih dahulu.

Jelas hantaran itu lagi, bukan sahaja HKL malah Hospital Sungai Buloh juga turut mengalami situasi sama apabila melampaui kapasiti dan tidak menerima kes rujukan seterusnya memberi risiko kepada pesakit yang memerlukan rawatan geriatrik. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vaksin berkesan, pakar kini sifatkan Covid-19 hanya demam biasa
Oleh KOSMO!

2 Julai 2021, 9:00 pm
LONDON – Seorang ahli epidemiologi terkenal menyatakan bahawa Covid-19 kini dianggap sebagai ‘selesema teruk’  kerana keberkesanan vaksin selepas data menunjukkan penghidapnya hanya mengalami simptom ringan walaupun ketika peningkatan jumlah kes, lapor akhbar Daily Mail kelmarin.
Kajian simptom Covid-19 oleh King’s College London menganggarkan terdapat 25,210 kes harian baharu di Britain pada minggu lalu  dan jumlah tersebut menunjukkan peningkatan 31 peratus berbanding minggu  sebelumnya.
Terdapat peningkatan 50 peratus bagi jumlah mereka yang menerima dos pertama atau dua dos vaksin lengkap, namun dalam kebanyakan kes, simptom yang dilaporkan adalah ringan.
Lebih 80 peratus jangkitan pula adalah dalam kalangan mereka yang tidak divaksin.
Professor Tim Spector yang mengetuai kajian pengawasan Covid-19 terbesar Britain berkata, mereka yang menghidap Covid-19 selepas divaksin mengalami simptom ringan sama seperti demam dan bersin yang merupakan simptom baharu.
“Biarpun kadar jangkitan Covid-19 adalah tinggi, keberkesanan vaksin amat meyakinkan dalam melindungi mereka yang berisiko dengan kadar kematian adalah rendah.

“Data kajian Covid-19 ZOE Global Limited menunjukkan simptom adalah lebih ringan dan menyamai selesema teruk dengan gejala utama  hidung berair, sakit kepala dan sakit tekak.
“Bersin juga dikategorikan sebagai gejala dalam i kalangan mereka diberi vaksin separa dan sepenuhnya,” katanya. – Agensi


Pengantin dari KL, Selangor kena tangguh nikah
Oleh MOHD. HUSNI MOHD. NOOR

2 Julai 2021, 10:33 pm
PUTRAJAYA – Pasangan pengantin dari Kuala Lumpur dan Selangor perlu bersabar sebelum boleh diijabkabul susulan ketetapan terbaharu dikeluarkan Jabatan Agama Islam Wilayah Persekutuan (Jawi), hari ini.
Ini kerana, Jawi menetapkan majlis akad nikah hanya dibenarkan bagi pasangan pengantin dan wali yang bukan dari lokaliti atau mukim di Kuala Lumpur dan Selangor.
Ketika ini, Selangor dan Kuala Lumpur diletakkan di bawah pelaksanaan Perintah Kawalan Pergerakan Diperketatkan (PKPD) bermula esok hingga 14 Julai ini.
Jawi menerusi kenyataan akhbar berkata, majlis akad nikah di Jawi boleh diteruskan kepada mana-mana pasangan yang telah mendapat kebenaran nikah Jawi dengan syarat pasangan pengantin dan wali bukan dari dua kawasan itu.
Menurutnya, kebenaran sama turut diberikan bagi urusan perceraian dan rujuk.
“Slot janji temu di Jawi boleh dibuat melalui www -icktime.com/awi dengan mengambil kira alamat semasa pemohon bukan dari lokaliti dan mukim PKPD terbabit.

“Hanya pelanggan yang telah mendapat pengesahan janji temu dan saringan alamat semasa sahaja dibenarkan hadir atas urusan yang telah disenaraikan,” katanya.
Katanya, sepanjang berurusan di jabatan ini, pelanggan hendaklah sentiasa mematuhi peraturan yang digariskan oleh Majlis Keselamatan Negara (MKN) dan Jawi dari semasa ke semasa. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kanak-kanak maut akibat renjatan elektrik
Oleh IVAN AMIRUL

2 Julai 2021, 10:27 pm
TUARAN – Seorang kanak-kanak lelaki maut selepas dipercayai terkena renjatan elektrik semasa cuba mengambil layang-layang yang tersangkut pada tiang elektrik di kawasan tanah lapang Kampung Tembiluk, Mengkabong tengah hari tadi.
Mangsa yang berusia 10 tahun itu dipercayai bermain layang-layang di kawasan berkenaan yang juga tapak bekas sawah padi pada pukul 12.45 tengah hari.
Ketua Polis Daerah Tuaran, Deputi Superintendan Mohd. Hamizi Halim berkata, siasatan awal mendapati mangsa bermain bersama rakannya yang berusia 12 tahun sebelum layang-layangnya dipercayai tersangkut pada sebatang tiang elektrik.
“Mangsa menggunakan batang besi untuk mendapatkan semula layang-layangnya. Tindakan itu mengakibatkan mangsa terkena renjatan elektrik dan tidak sedarkan diri.
“Bapa mangsa hanya menyedari kejadian itu selepas dimaklumkan adik iparnya yang melihat kanak-kanak itu terbaring di tempat kejadian,” katanya ketika dihubungi hari ini.
Mangsa yang melecur separuh badan disahkan meninggal dunia ketika mendapatkan rawatan di Hospital Tuaran.

Mayat kanak-kanak itu dibawa ke Unit Forensik Hospital Tuaran bagi proses prosedur operasi standard (SOP) Covid-19 sebelum dibedah siasat.
Kes diklasifikasikan sebagai mati mengejut sehingga laporan penuh bedah siasat diperoleh,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Beli kampung kuno RM700,000 dapat hantu percuma
Oleh KOSMO!

2 Julai 2021, 10:30 pm
LONDON – Sebuah kampung dari kurun ke-18 kini diiklankan untuk dijual pada harga £125,000 (RM716,346) dan ia datang bersama ‘hantunya’ sendiri, lapor laman berita Mirror UK kelmarin.
Runtuhan bekas perkampungan Lawers di Scotland yang terletak di tepi tasik Loch Tay di Aberfeldy, Perth dan Kinross itu dikatakan menempatkan kediaman Lady of Lawers yang merupakan seorang ahli sihir abad ke-17.
Kawasan seluas 3.31 ekar dengan pemandangan tanah tinggi yang menakjubkan itu merangkumi runtuhan gereja Old Lawers, sebuah kilang dan rumah milik wanita itu.
Kampung seluas lebih 3 ekar ini wujud sejak kurun ke-18. – Jam Press
‘Hantu’ wanita itu dikatakan telah membuat ramalan dan ada antaranya menjadi kenyataan.
Dia didakwa menanam sebatang pokok di bahagian utara sebuah gereja dan berkata, sekiranya ketinggian pohon itu tumbuh dan menyamai ketinggian satu puncak gunung kecil, gereja itu akan runtuh.
Menurut legenda tempatan, gereja itu kemudian rosak teruk akibat ribut petir dan pokok itu juga lenyap.

Satu bancian pada tahun 1841 mendapati mungkin terdapat 17 orang tinggal di kampung tersebut dan pada tahun 1891 pula, jumlahnya menjadi tujuh orang. Mereka  tinggal di rumah Pier Master yang terbiar sejak 1926.
Kawasan tersebut disenaraikan untuk dijual dalam laman Sellers Goldcrest pada 2016 . -Agensi


151,000 permohonan bakul makanan dalam 24 jam
Oleh NUR SHARIEZA ISMAIL

2 Julai 2021, 9:55 pm
SEPANG – Sebanyak 151,000 permohonan Bakul Prihatin Wanita Perikatan Nasional diterima dalam tempoh 24 jam selepas usaha itu dilaksanakan bagi membantu golongan yang terjejas.
Ketua Srikandi Bersatu Sepang, Datuk Seri Rina Mohd. Harun berkata, melihat kepada permohonan luar jangka itu, pihaknya menaikkan jumlah pengagihan kepada 15,000 bakul bagi fasa pertama berbanding sebelumnya iaitu 10,000 bakul makanan.
“Ini menunjukkan ramai golongan terjejas memerlukan bantuan makanan asas ketika negara masih lagi berdepan dengan pelaksanaan Perintah Kawalan Pergerakan (PKP) 3.0,” katanya selepas program pengagihan bakul makanan itu di Kampung Bukit Bangkong di sini hari ini.
Dalam pada itu, Rina yang juga Menteri Pembangunan Wanita Keluarga dan Masyarakat (KPWKM) berkata, dalam menangani masalah itu, beliau percaya peruntukan Pakej Perlindungan Rakyat dan Pemulihan Ekonomi (PEMULIH) juga akan dapat membantu golongan yang memerlukan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Turki mula suntik dos ketiga vaksin Covid-19
Oleh KOSMO!

2 Julai 2021, 9:30 pm
ANKARA – Turki kelmarin mula menyuntik dos ketiga vaksin Covid-19 kepada  petugas kesihatan dan mereka berusia 50 tahun dan ke atas semalam yang merupakan sebahagian daripada kempen vaksinasi kebangsaan, lapor laman berita Xinhua.
Menteri Kesihatan,  Fahrettin Koca pada Rabu lalu mengumumkan bahawa mereka yang menepati kriteria tersebut boleh membuat temu janji untuk mendapatkan dos ketiga.
“Tiada larangan atau keutamaan tentang jenis vaksin bagi dos ketiga ini,” kata Koca dalam satu ucapannya selepas mesyuarat Jawatankuasa Penasihat Ilmiah Koronavirus.
Jawatankuasa itu juga memutuskan mereka yang dijangkiti Covid-19 akan dibenarkan mendapatkan dos ketiga vaksin tiga bulan kemudian dan bukannya enam bulan seperti sebelum ini.
“Hasil penilaian mendapati dos ketiga ini akan meningkatkan perlindungan dan kadar antibodi dalam badan,” jelas menteri itu lagi.
Turki yang mempunyai 83 juta penduduk melancarkan program imunisasi kebangsaan pada Januari lalu dengan memvaksin petugas kesihatan dan warga emas menggunakan vaksin buatan China, Sinovac.

Negara itu baru-baru ini memasukkan vaksin Pfizer BioNTech dalam program vaksinasinya.
Menteri itu juga berkata,  jarak antara dua dos bagi penggunaan vaksin BioNTech dikurangkan kepada empat minggu berbanding enam minggu sebelum ini bagi melawan varian Delta.
Menurut Koca, kes Covid-19 melibatkan varian Delta sedang meningkat di Turki dengan 244 kes berbanding 138 kes minggu lalu.
Data terbaharu Kementerian Kesihatan mendedahkan bahawa lebih  50 juta dos vaksin Covid-19 diberikan di Turki.
Jumlah individu yang menerima dua dos vaksin Covid-19 telah melebihi 15.1 juta orang. -Agensi


OP Patuh: Kilang di Kangar patuh SOP
Oleh NUR NAZLINA NADZARI

2 Julai 2021, 9:12 pm
KANGAR – Pemeriksaan Op Patuh bersepadu hari ini mendapati semua kilang di sini mematuhi prosedur operasi standard (SOP) termasuk beroperasi dengan kapasiti 60 peratus pekerja dalam satu masa.
Ketua Polis Daerah Kangar, Superintendan Wari Kiew berkata, terdapat tiga kilang pembuatan di sini manakala selebihnya adalah kilang padi.
“Kilang padi tidak beroperasi ketika ini tetapi ada yang dibuka untuk tujuan penyelenggaraan dengan jumlah pekerja kecil iaitu antara lima hingga enam orang sahaja.
“Bagaimanapun kita terus memantau juga termasuk kilang lain. Semua operasi melibatkan kawasan Kangar, Kuala Perlis dan Simpang Empat,” katanya selepas melawat kilang pembuatan sarung tangan getah di Zon Industri Jejawi di sini hari ini.
Op Patuh bersepadu yang diketuai polis itu turut disertai anggota tentera, Angkatan Pertahanan Awam Malaysia (APM), Kementerian Dalam Negeri (KDN), Majlis Perbandaran Kangar dan Kementerian Perdagangan Dalam Negeri dan Hal Ehwal Pengguna (KPDNHEP).
Sementara itu, Wari turut memuji inisiatif kilang pembuatan sarung tangan tersebut kerana menyediakan ‘sick bay’ atau bilik rawatan sementara di kilang mereka dengan tiga jururawat bertugas dalam satu masa.

Menurutnya, jika terdapat pekerja yang disyaki demam atau batuk mereka akan dirujuk kepada jururawat yang bertugas untuk membuat pemeriksaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Spesies babi hibrid ditemui di Fukushima
Oleh KOSMO!

2 Julai 2021, 9:30 pm
FUKUSHIMA, JEPUN – Satu kajian mendapati kemusnahan di Fukushima akibat kebocoran loji nuklear yang berlaku pada tahun 2011 telah mewujudkan spesies babi hutan unik, lapor portal berita MailOnline semalam.
Menurut kajian sekumpulan penyelidik dari Universiti Fukushima, kesan radiasi tidak merosakkan genetik haiwan itu.
Sebaliknya, babi hutan di kawasan tersebut terus membiak selepas bebas berkeliaran kerana ketiadaan manusia.
Spesies tersebut membiak dengan babi tempatan yang terlepas ke kawasan berdekatan selepas para petani terpaksa berpindah keluar dari situ. Keadaan ini telah mewujudkan spesies kacukan baharu.
Menurut ketua penyelidik, Donovan Anderson, pasukannya telah menganalisis sampel-sampel asid deoksiribonukleik (DNA) daripada 243 babi hutan, babi liar dan spesies hibrid haiwan itu.
Hasilnya menunjukkan bahawa 31 babi hutan atau 16 peratus daripada jumlah haiwan itu di zon berkenaan adalah terdiri daripada spesies hibrid.

“Kami menemui bukti bahawa proses kacukan berlaku antara babi tempatan dengan babi hutan.
“Kami mencadangkan agar penyelidikan pada masa akan datang dapat menilai kesesuaian dalam kacukan tersebut serta mengkategorikan ekologi khusus bagi haiwan itu,” ujarnya.
Bencana nuklear Fukushima yang disebabkan oleh tsunami dan gempa bumi pada tahun 2011 telah memusnahkan kediaman milik 450,000 penduduk serta mengakibatkan reaktor nuklear di Loji Janakuasa Nuklear Fukushima Daiichi musnah. – AGENSI


‘Jom pindah Perlis’
Oleh AHMAD SHAHERMAN SHAMSURI

2 Julai 2021, 10:05 pm
PETALING JAYA – Selepas mahu ‘membuang’ tiga negeri dari peta Semenanjung Malaysia, orang ramai mula ‘berseloroh’ untuk berpindah ke negeri paling utara iaitu Perlis.
Ia susulan negeri itu kini mencatatkan sifar kes Covid-19 hari ini dan prosedur operasi standard (SOP) Perintah Kawalan Pergerakan (PKP) juga sudah mula dilonggarkan.
Terbaharu, dalam laporan media memaklumkan, pihak berkuasa sudah membenarkan solat berjemaah dengan kapasiti maksimum mengikut saiz masjid di seluruh negeri itu bermula semalam.
Keputusan itu mendapat perkenan Raja Perlis, Tuanku Syed Sirajuddin Putra Jamalullail setelah mengambil kira situasi semasa penularan Covid-19 di negeri ini yang semakin terkawal serta pematuhan SOP oleh rakyat.
Tinjauan Kosmo! di laman sosial hari ini mendapati, orang ramai mula ‘berhajat’ berpindah ke negeri tersebut kerana mereka mendakwa SOP PKP mungkin akan dilonggarkan lagi dan tidak mahu lebih lama terperangkap di Lembah Klang selepas mereka akan mula ‘dikurung’ esok.
Antara tangkap layar ‘luahan’ netizen di laman Facebook.

Menurut seorang pengguna Facebook yang dikenali sebagai Nazri Salleh, dia mahu berpindah ke Perlis kerana di Lembah Klang kes tidak menunjukkan trend penurunan walaupun sudah lama PKP.

“Rasa-rasanya mahu berpindah ke negeri lain sahaja, kes Covid-19 di Selangor tak turun-turun menyebabkan pergerakan rentas daerah dan negeri tidak dibenarkan.
“Rasanya ‘forever’ PKP di Selangor, nak bergerak ke mana-mana, nak balik kampung mungkin tiga tahun lagi. Jom pindah ke Perlis,” katanya.
Sementara itu, seorang lagi pengguna Facebook dikenali sebagai Nurul Khairiah Yusof turut menyuarakan hasrat sama untuk berpindah dan mencari kerja di negeri terbabit.
“Ada kerja kosong tak kat Perlis, malas dah nak duduk KL,” ujarnya.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes BID meningkat tujuh kali ganda
Oleh SITI A'ISYAH SUKAIMI

2 Julai 2021, 8:22 pm
PUTRAJAYA – Analisis Pusat Kesiapsiagaan dan Tindak Cepat Krisis Kebangsaan (CPRC) mendapati terdapat kenaikan trend kes kematian di luar hospital atau brought-in-dead (BID) sebanyak tujuh kali ganda dari April iaitu 35 kes hingga Jun dengan 246 kes.
Ketua Pengarah Kesihatan, Tan Sri Dr. Noor Hisham Abdullah berkata, berdasarkan data kematian sejak pandemik melanda negara sehingga semalam, sebanyak 5,327 kes dilaporkan manakala, sebanyak 4,856 kes adalah sepanjang tahun ini.
“Daripada jumlah kematian pada tahun ini, sebanyak 670 atau 13.8 peratus kes kematian sebelum tiba ke hospital dilaporkan.
“Kebanyakan kes kematian BID ini adalah daripada kumpulan umur 50 tahun sehingga 70 tahun iaitu sebanyak 76.7 peratus dengan sekurang-kurangnya satu komorbid (64.5 peratus),” katanya dalam satu kenyataan akhbar di sini hari ini.
Beliau berkata, tiga negeri merekodkan kes kematian BID tertinggi pada tahun ini adalah Selangor sebanyak 181 kes (27.0 peratus), diikuti oleh Kuala Lumpur sebanyak 78 kes (11.6 peratus) dan Sabah sebanyak 85 kes (12.7 peratus). -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


OKU kibar bendera putih dibantu
Oleh NOR AINNA HAMZAH

2 Julai 2021, 8:13 pm
TAMPIN – Seorang orang kelainan upaya (OKU) yang mengibarkan bendera putih di pagar rumahnya di Taman Sentosa Gemas, di sini, tadi diberikan bantuan segera oleh Pemuda UMNO Bahagian Tampin.
Ketuanya, Muhammad Hafez Hezmi berkata, wanita OKU berkenaan tinggal berseorangan dan mula mengibarkan bendera disebabkan sudah kehabisan bekalan makanan keperluan harian.
Menurutnya, wanita berkenaan kini di bawah pemantauan jiran-jiran yang turut sama mengetahui keadaan yang dialami oleh wanita tersebut yang memerlukan bantuan.
“Kami (Pemuda UMNO) akan segera menghulurkan bantuan sekiranya terdapat maklumat rumah di sekitar kawasan Tampin mengibarkan bendera putih. Bendera putih ini salah satu cara individu terkesan untuk memaklumkan kepada orang lain bahawa mereka memerlukan bantuan segera.
“Selain satu kes di Gemas ini, kita juga hulurkan bantuan makanan kepada tujuh sekeluarga di Pekan Tampin yang juga mengibarkan bendera putih di hadapan rumah sewanya sejak pagi tadi,” katanya, di sini, tadi.
Hafez berkata, masih ramai lagi individu yang tidak mengetahui cara memohon bantuan dan sekiranya kempen bendera putih tersebut boleh membantu meluahkan keperluan tersebut, tindakan berkenaan perlu disambut dengan baik.

Menurutnya, sebagai langkah awal dan persediaan, Pemuda UMNO Bahagian Tampin akan menyediakan kira-kira 100 pek makanan keperluan harian esok untuk diagihkan kepada rumah yang mengibarkan bendera putih serta senarai nama yang telah dikesan memerlukan oleh ahli Pemuda. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tambah perjawatan tetap doktor gred UD43/44
Oleh MOHD RASDAN AHMAD

2 Julai 2021, 7:51 pm
PETALING JAYA – Kerajaan digesa untuk menambah bilangan jawatan tetap Pegawai Perubatan Gred UD43/44 mengikut bilangan yang realistik bagi keperluan negara ketika ini.
Presiden Persatuan Alumni Doktor Universiti Sains Malaysia (PADU), Prof. Datuk Dr. Jafri Malin Abdullah berkata, gesaan itu turut mengambil kira peluang menyambung kepakaran demi kesinambungan mutu perkhidmatan pegawai perubatan tempatan.
“Kerajaan juga perlu memberi emolumen yang setara dengan rakan sekerja yang berstatus Pegawai Perubatan Tetap meliputi kelayakan yang boleh diperolehi oleh mereka.
“Antaranya seperti cuti khas perubatan, cuti tanpa rekod untuk tujuan peperiksaan, cuti sakit atau kemalangan dan peluang hadiah latihan Persekutuan,” jelasnya menerusi satu kenyataan di sini hari ini.
Profesor Datuk Dr. Jafri Malin Abdullah
Beliau berkata demikian bagi mengulas mengenai seramai 23, 077 pegawai perubatan UD41 yang dilantik secara kontrak sejak 2016, namun didapati tiada penambahbaikan sehingga kini apabila hanya 30 peratus daripada kohort tersebut yang ditawarkan ke pelantikan tetap.
Bakinya pula masih lagi berstatus kontrak tanpa jaminan untuk disambung dan kontrak tersebut didapati akan berakhir pada Disember 2021.

Tambahnya, polisi dan strategi yang jelas dan sistematik perlu dilaksanakan segera oleh kerajaan bagi mengatasi permasalahan ini dari terus membelenggu mereka yang terlibat.
“Kami meletakkan harapan yang tinggi kepada pihak kerajaan agar dapat mencari jalan keluar bagi masalah ini demi keharmonian fraterniti perubatan dan doktor-doktor junior kami,” ujarnya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Set penggambaran diserbu, langgar PKP
Oleh HANISAH SELAMAT

2 Julai 2021, 8:56 pm
PETALING JAYA – Degil dan mementingkan diri. Itu istilah sesuai digelarkan kepada sebuah syarikat produksi yang meneruskan penggambaran sebuah filem sehingga memaksa satu serbuan dilakukan Perbadanan Kemajuan Filem Nasional Malaysia (Finas) di sebuah pusat beli-belah di Cheras pada awal minggu ini.
Ketua Pegawai Eksekutifnya, Dr Ahmad Idham Ahmad Nadzri berkata, serbuan yang dilakukan Unit Penguatkuasa, Bahagian Pelesenan dan Penguatkuasaan Finas itu mendapati sebuah produksi masih menjalankan aktiviti penggambaran di premis berkenaan ketika Perintah Kawalan Pergerakan (PKP) 3.0.
“Saya meminta semua syarikat produksi di negara ini tidak sesekali melanggar prosedur operasi standard (SOP) PKP 3.0 yang kini masih dilaksanakan kerajaan,” katanya menerusi kenyataan, hari ini.
Ahmad Idham berkata, tindakan penguatkuasaan sudah diambil ke atas pihak terbabit dan kes itu disiasat di bawah Seksyen 22 (1) Akta Perbadanan Kemajuan Filem Nasional Malaysia 1981 (Akta 244).
“Finas ingin mengingatkan semua syarikat produksi untuk terus mematuhi segala SOP dan garis panduan yang ditetapkan Majlis Keselamatan Negara (MKN) dalam membendung kes penularan Covid-19 ketika ini.
“Pihak Finas komited dalam menjalankan pemantauan dan penguatkuasaan serta mengalu-alukan sebarang aduan daripada masyarakat sekiranya mengetahui ada aktiviti penggambaran dijalankan,” katanya.

Katanya, Finas juga tidak akan teragak-agak untuk lebih bertegas jika mendapati berlaku pelanggaran SOP membabitkan aktiviti penggambaran yang sememangnya tidak dibenarkan ketika ini. – K! ONLINE


Ebit Lew selamat tiba di tanah air
Oleh MOHD RIDZAUDDIN ROSLAN

2 Julai 2021, 8:42 pm
PETALING JAYA- Selepas hampir sebulan berada di Gaza bagi melaksanakan Misi Bantuan Kemanusiaan Gaza Palestin akhirnya pendakwah terkenal, Ebit Lew selamat tiba ke tanah air tadi.
Berita gembira itu dikongsi sendiri Ebit menerusi laman sosial Facebooknya sambil memaklumkan akan menjalani kuarantin di lokasi yang ditentukan Kementerian Kesihatan (KKM).
Katanya, beliau turut mengucapkan terima kasih kepada Menteri Luar Negeri, Datuk Seri Hishammuddin Tun Hussein selain Wisma Putra dan Kedutaan Besar Malaysia di Mesir atas sokongan mereka.
“Alhamdulillah, segala puji milik Allah. Terima kasih ya Allah. Terima kasih semua yang selalu mendoakan, Allah sahaja yang membalasnya. Jika ada kebaikan atas yang kami buat berkat doa semua.
“Kami sedang menjalani kuarantin di tempat yang ditentukan KKM. Terima kasih Datuk Seri Hishammuddin Hussein dan Wisma Putra serta Kedutaan Besar Malaysia di Mesir,” tulisnya tadi.
Dalam masa sama, Ebit turut merakamkan ucapan terima kasih kepada syarikat penerbangan, Turkish Airlines kerana menaja penerbangan mereka.

“Terima kasih Turkish Airlines selesa sangat dan layanan paling seronok, makanan semua sedap, semoga berkat dan bertambah maju,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Anak lambat bercakap sebab gajet, Mia Ahmad salahkan diri sendiri
2 Julai 2021, 7:44 pm
PETALING JAYA – Akibat mendedahkan anak sulungnya dengan penggunaan gajet sejak bayi, pelakon Mia Ahmad mengakui kesilapannya sebagai seorang ibu yang hanya memikirkan soal diri sendiri pada waktu tersebut.
Menurut Mia, dia memberi anak sulungnya, Sayf Issa menggunakan gajet sehingga mengakibatkan kanak-kanak itu mengalami masalah lambat bercakap, mudah hilang fokus dan tiada kemahiran sosial.
“Saya mengaku kesalahan sendiri. Pada waktu itu, saya cuma fikirkan diri saya sahaja dan mula dedahkan penggunaan gajet secara kerap kepada Issa,” katanya.
Bagaimanapun pelakon drama Jejak Karmila itu bersyukur kerana masalah yang dihadapi anaknya kini beransur pulih dan mula menunjukkan perkembangan sihat seperti kanak-kanak lain.
“Alhamdulillah dengan izin-Mu, Issa menunjukkan perkembangan yang sangat baik. Mula bercakap dan berinteraksi.
“Dia sudah atasi semua masalah yang ada sebelum ini. Minta doakan kesembuhan sepenuhnya buat Issa ya. Banyak sebenarnya tips yang saya nak kongsikan. Nantilah bila ada kesempatan,” ujarnya lagi.

Dalam perkongsian tersebut, Mia memuat naik dua buah video memaparkan anaknya sedang belajar mengenal bentuk dan kategori jantina manusia.
“Imbas kembali video sebelum PKP 3.0. Anak pertama saya. Sangat bangga dengan dia. Tiada apa yang mustahil. Jangan putus doa dan sangka baik selalu dengan Allah. Awak mampu lakukannya, sayang,” tulisnya.
Sehubungan itu, Mia, 33, menasihati para ibu bapa di luar sana agar mengurangkan penggunaan gajet terhadap anak masing-masing lebih-lebih lagi ketika waktu pandemik sekarang.
“Ibu bapa, tolong kurangkan penggunaan gajet untuk anak-anak. Saya tahu ramai yang terkesan dengan pandemik dan ambil jalan singkat bagi anak-anak main gajet.
“Tolong pantau apa yang anak tengok dan berapa jam mereka menghadap skrin telefon. Bila beri mereka main gajet, pastikan kita tengok bersama mereka,” katanya.
Mia yang mendirikan rumah tangga dengan penjaga gol pasukan Johor Darul Takzim, Mohd. Izham Tarmizi pada 2017 dikurniakan dua orang anak iaitu Issa, 3, dan Iris, 1. – K! ONLINE


Tiga kompaun Op Patuh di Sepang
Oleh NUR SHARIEZA ISMAIL

2 Julai 2021, 8:56 pm
SEPANG – Tiga kompaun dikeluarkan pihak berkuasa ke atas sebuah kilang dan dua individu menerusi Op Patuh yang dilaksanakan secara besar-besaran di daerah ini, pagi tadi.
Ketua Polis Daerah Sepang, Asisten Komisioner, Wan Kamarul Azran Wan Yusof berkata, dua kompaun masing-masing bernilai RM1,500 dikenakan ke atas dua individu kerana tidak mematuhi prosedur operasi standard (SOP) yang ditetapkan iaitu tidak memakai pelitup muka.
“Manakala, kompaun bernilai RM10,000 dikenakan ke atas sebuah kilang membuat panel suria,” katanya menerusi kenyataan di sini hari ini.
Beliau berkata, pemeriksaan lanjut ke atas kilang terbabit mendapati kantin premis berkenaan melakukan kesalahan dengan menjalankan perniagaan dan bukan secara ‘take away’.
“Sehubungan itu, pihak polis mengambil tindakan ke atas kilang terbabit yang melanggar SOP ditetapkan,” katanya.
Menurut beliau, dalam Op Patuh itu, sebanyak 62 kilang telah diperiksa meliputi lokasi Bandar Baru Salak Tinggi, Sungai Pelek, Dengkil dan Putra Perdana.

Selain, Polis Diraja Malaysia (PDRM) operasi berkenaan yang bermula pukul 10 pagi itu melibatkan agensi dan penguat kuasa seperti Pejabat Kesihatan Daerah, Jabatan Alam Sekitar dan Majlis Perbandaran Sepang (MPSepang) dengan kekuatan keseluruhan seramai 83 orang. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mati dibelasah selepas buat kacau
Oleh MOHD YUNUS YAKKUB

2 Julai 2021, 8:28 pm
KUALA LANGAT – Perbuatan seorang lelaki dipercayai mabuk merosakkan kenderaan dan memukul adiknya mengundang padah apabila mati dibelasah ahli keluarganya di Ladang Baru Kelanang di sini semalam.
Kejadian itu terbongkar selepas polis menerima maklumat pukul 10.15 malam berhubung kematian seorang lelaki berusia dalam lingkungan 30-an daripada Hospital Banting.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, siasatan awal mendapati kejadian bermula apabila mangsa datang ke rumah keluarganya dalam keadaan mabuk pada pukul 6.30 petang hari sama.
Katanya, mangsa kemudianya telah mengganggu dan memukul beberapa ahli keluarganya.
“Kenderaan milik adiknya turut dirosakkan apabila cermin kereta dipecahkan menggunakan batu bata.
“Ekoran itu, ahli keluarga yang berang dengan perlakuan itu bertindak memukul mangsa menggunakan kayu, kerusi dan batu,” katanya dalam kenyataan hari ini.

Mangsa yang parah di kepala dibawa ke Hospital Banting sebelum disahkan meninggal dunia ketika menerima rawatan.
Susulan kejadian itu, polis menahan 16 ahli keluarga mangsa berusia 17 hingga 60-an bermula pukul 1 hingga 3 pagi tadi untuk siasatan lanjut.
Tangkapan itu termasuklah ibu bapa, adik-beradik dan saudara mara terdekat mangsa.
“Polis merampas senjata seperti kayu, batu dan kerusi yang digunakan semasa kejadian.
“Kes disiasat di bawah mengikut seksyen 302 Kanun Keseksaan,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KKM pertingkat kapasiti pengesanan SARS-CoV-2
Oleh SUBKHI SUDARJI

2 Julai 2021, 8:59 pm
PUTRAJAYA – Kementerian Kesihatan (KKM) akan meningkatkan kapasiti makmal menerusi kerjasama dengan pelbagai pihak bertujuan menambah kapasiti ujian pengesanan virus SARS-CoV-2 harian terdiri daripada ujian RT-PCR dan RTK-Ag.
Ketua Pengarah Kesihatan, Tan Sri Sr. Noor Hisham Abdullah berkata, bagi meningkatkan kapasiti ujian RT-PCR, KKM menjalankan kerjasama dengan makmal-makmal daripada Kementerian Pengajian Tinggi, Kementerian Sains, Teknologi dan Inovasi, Kementerian Pertahanan Malaysia dan makmal-makmal swasta.
“Bagi ujian RTK-Ag pula dijalankan oleh klinik dan hospital swasta secara meluas sama ada secara individu.
“Kerjasama di antara agensi dan sektor ini telah membolehkan aktiviti pengesanan kes dan tindakan kesihatan awam lain dilaksanakan dengan segera,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KKM tambah baik proses pemantauan CAC
Oleh SUBKHI SUDARJI

2 Julai 2021, 8:37 pm
PUTRAJAYA – Kementerian Kesihatan (KKM) sedang menambah baik proses pemantauan oleh Pusat Penilaian Covid -19 (CAC) di seluruh negara bagi membolehkan penilaian awal menyeluruh dapat dilakukan segera terhadap kes-kes positif.
Ketua Pengarah Kesihatan, Tan Sri Dr Noor Hisham Abdullah berkata, kes-kes itu seterusnya akan ditentukan sama ada boleh menjalani pengasingan dan pemantauan kendiri di rumah, perlu dimasukkan ke Pusat Rawatan Covid-19 Berisiko Rendah (PRKC) atau dirujuk ke hospital.
“Melalui pengukuhan CAC ini, pemantauan kes dapat dijalankan dengan lebih baik dan rujukan segera dapat dilakukan sekiranya perlu,” jelasnya menerusi kenyataan akhbar hari ini.
Noor Hisham berkata, pendigitalan pengurusan pandemik Covid-19 juga dilaksanakan dengan memulakan inisiatif peranti pintar di beberapa buah CAC termasuk pulse oxymeter bagi memantau keadaan semasa pesakit Covid-19 ketika berada di rumah.
“Inisiatif ini bertujuan untuk mengukuhkan pengurusan pesakit Covid-19.
“Melalui inisiatif ini, tahap kesihatan kes positif khususnya yang sedang menjalani pengasingan di rumah dapat diselia dengan lebih baik seterusnya dapat mengesan sebarang kemerosotan gejala dengan lebih cepat,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita miliki dua vagina, alami dua haid serentak
Oleh KOSMO!

2 Julai 2021, 7:32 pm
TRENTON, New Jersey – Seorang pelajar perempuan di Amerika Syarikat yang dilahirkan memiliki dua rahim dan dua vagina mengaku dia mengalami haid dua kali sebulan dan masih boleh mengalami menstruasi biarpun ketika hamil, lapor laman berita Mirror UK kelmarin.
Paige DeAngelo, 20, mempunyai uterus didelphys iaitu sejenis kecacatan sejak lahir yang menyebabkan dia mempunyai dua sistem reproduktif yang berfungsi sepenuhnya.
Keadaan itu menyebabkan dia mengalami dua menstruasi dua kali.
Ia juga bermaksud DeAngelo boleh hamil dalam salah satu rahim  dan tidak menyedarinya sehinggalah dia mengalami gejala.
DeAngelo mendedahkan perkara tersebut di laman TikTok dan berkata, kehamilan boleh berlaku dalam kedua-dua rahimnya pada masa yang sama sekali gus berisiko menyebabkan komplikasi kesihatan.
Menurutnya, dia menderita menstruasi tidak tetap selama bertahun-tahun namun hanya mengetahui menghidap uterus didelphys dua tahun lalu.

“Menstruasi saya tidak teratur dan ada kalanya saya didatangi haid selang dua minggu sebulan dan adakalanya selang beberapa minggu,” jelasnya.
DeAngelo berkata, keadaannya juga menyebabkan dia berisiko tinggi untuk melahirkan bayi pramatang dan keguguran memandangkan saiz rahimnya lebih kecil berbanding biasa.
Dia juga mengakui menangis selepas mendapat tahu tentang keadaannya dan doktor memaklumkan sekiranya dia mahu menjadi ibu, DeAngelo mungkin perlu menggunakan khidmat ibu tumpang.
“Saya menangis kerana saya mahukan sebuah keluarga yang besar,” katanya. -Agensi


Kampung miliki penduduk ramai anak
Oleh KOSMO!

2 Julai 2021, 7:15 pm
JAKARTA – Sebuah perkampungan di Jawa Barat terkenal kerana mempunyai penduduk yang memiliki bilangan anak yang ramai, lapor laman berita Suara.com semalam.
Keadaan itu berlaku kerana penduduk kampung tersebut, Kampung Pasir Sasaungan, dikatakan berpegang teguh kepada prinsip bahawa rezeki bertambah jika mempunyai anak yang ramai.
Kebanyakan pasangan suami isteri di kampung itu memiliki sehingga 14 orang anak dan minimum seramai enam orang dengan jarak usia yang dekat.
Salah seorang penduduknya, Pahrudin, 53 berkata, isterinya baru sahaja melahirkan anak mereka yang ke-14 pada perayaan Aidilfitri baru-baru ini.
“Saya mempunyai 14 orang anak, tetapi dua orang telah meninggal. Jadi, sekarang tinggal 12 orang dan tiga daripadanya telah berkahwin,” katanya.
Menurut Pahrudin, isterinya ada mengikuti program Perancang Keluarga (KB) yang dianjurkan dengan kerjasama pemerintah wilayah, namun mendapati kaedah tersebut tidak sesuai dengan keadaan kesihatan isterinya.

“Selepas mengambil pil perancang, isteri saya sering sakit-sakit, jadi dia berhenti (memakan pil),” tambahnya.
Sementara itu, Ketua Kampung Pasir Sasaungan, Iyus berkata, situasi ‘satu keluarga ramai anak’ adalah fenomena biasa sejak turun-temurun yang berlaku di kampungnya itu.
“Sejak dulu lagi, penduduk kampung ini mempunyai ramai anak. Paling sedikit dalam sebuah keluarga mempunyai enam anak dan paling ramai adalah 14 orang.
“Malahan dulu, ada yang sampai memiliki 15 orang anak,” ujarnya.
Terdapat kira-kira 100 buah keluarga di kampung tersebut dengan jumlah penduduk seramai 700 orang. – AGENSI


Peniaga ole-ole makanan tradisional rugi RM500,000
Oleh DIYANATUL ATIQAH ZAKARYA

2 Julai 2021, 7:42 pm
MELAKA – Kira-kira 100 peniaga di pusat jualan kraftangan dan makanan tradisional Bazar Ole-Ole Melaka di sini terpaksa ‘pejam mata’ membuang semua bekalan makanan yang rosak bernilai hampir setengah juta ringgit susulan pelaksanaan Perintah Kawalan Pergerakan (PKP), awal Januari lalu.
Menurut seorang peniaga, Siti Nor Zalina Zulkifli, 32, dia mengalami kerugian kira-kira RM50,000 apabila semua bekalan ole-ole berupa makanan tidak dapat dijual dan menjadi rosak.
Katanya, kesemua bekalan makanan itu mulai diselaputi kulat dan berbau hapak sebelum terpaksa dibuang.
“Sebenarnya sebelum PKP 2.0, saya ada menambah bekalan produk di kedai kerana menyangka keadaan akan bertambah pulih, malah ketika itu negeri ini juga melaksanakan PKP Pemulihan (PKPP).
“Tidak lama kemudian, kerajaan melaksanakan PKP, jadi tiada siapalah yang datang membeli ole-ole itu sehingga ia rosak dan terpaksa dibuang. Saya rugi hampir RM50,00 jugalah termasuk sewa kedai,” katanya ketika ditemui di gerainya di Bandar Hilir, di sini, hari ini.
Turut hadir menyantuni peniaga itu adalah Pengerusi Jawatankuasa Pertanian, Penternakan, Pembangunan Usahawan dan Koperasi negeri, Datuk Norhizam Hassan Baktee serta pihak penganjur bazar berkenaan, Khairul Anuar Mohd. Noor.

Sementara itu, Khairul berkata, pihaknya juga telah membantu para peniaga di bazar tersebut dengan memberikan potongan bayaran sewa, malah dia turut mengalami kerugian hampir RM800,000. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929